**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 17 Μαρτίου 2021, ημέρα Τετάρτη και ώρα 9.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας Μάνη- Παπαδημητρίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Εφαρμογή διατάξεων του Κανονισμού (ΕΕ) 2017/1939 του Συμβουλίου της 12ης Οκτωβρίου 2017 σχετικά με την εφαρμογή ενισχυμένης συνεργασίας για τη σύσταση της ευρωπαϊκής εισαγγελίας, ρυθμίσεις για τη λειτουργία των δικαστηρίων και άλλες διατάξεις του Υπουργείου Δικαιοσύνης». (4η συνεδρίαση - β΄ ανάγνωση).

### Στη συνεδρίαση παρέστησαν ο Υπουργός Δικαιοσύνης, κ. Κωνσταντίνος Τσιάρας, ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα(Νόνη), Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Εφαρμογή διατάξεων του Κανονισμού (ΕΕ) 2017/1939 του Συμβουλίου της 12ης Οκτωβρίου 2017 σχετικά με την εφαρμογή ενισχυμένης συνεργασίας για τη σύσταση της ευρωπαϊκής εισαγγελίας, ρυθμίσεις για τη λειτουργία των δικαστηρίων και άλλες διατάξεις του Υπουργείου Δικαιοσύνης».

Είναι η τέταρτη και τελευταία συνεδρίαση για την επεξεργασία του νομοσχεδίου, η καλούμενη και δεύτερη ανάγνωση με την οποία ολοκληρώνεται, ουσιαστικά, η Κοινοβουλευτική διαδικασία προετοιμασίας στην αρμόδια Κοινοβουλευτική Επιτροπή.

Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι, νομίζω ότι με την ολοκλήρωση και της χθεσινής συνεδρίασης της Επιτροπής και της κατ’ άρθρον συζήτησης του νομοσχεδίου όλοι έχουμε λίγο πολύ μια εικόνα.

Αυτό που θέλω να σας πω είναι ότι θα γίνουν κάποιες νομοτεχνικές βελτιώσεις, οι οποίες αύριο, θεωρώ ότι έγκαιρα θα βρίσκονται στη διάθεση όλων των συναδέλφων. Εκκρεμεί το ζήτημα της τροπολογίας για τη σταδιακή επανέναρξη των Δικαστηρίων. Αντιλαμβάνεστε ότι υπάρχει κάποιο ζήτημα από τη στιγμή που η Επιτροπή τον Επιδημιολόγων και των Λοιμωξιολόγων δεν θα συνεδριάσει σήμερα, αλλά την Παρασκευή. Επεξεργαζόμαστε έναν τέτοιο τρόπο ούτως ώστε αφενός μεν, η τροπολογία που αφορά στην σταδιακή επανέναρξη της λειτουργίας των δικαστηρίων να ψηφιστεί σε ένα νομοσχέδιο του Υπουργείου Δικαιοσύνης, γιατί αυτό είναι το ζήτημα, αλλά, βεβαίως, να μη δημιουργείται και κανένα θέμα από κει και πέρα. Αύριο το πρωί ωστόσο, το λέω προς τις κυρίες και τους κυρίους συναδέλφους, θα είμαστε σε θέση από την αρχή της συνεδρίασης να σας πούμε όλα αυτά τα δεδομένα.

Ευχαριστώ, κυρία Πρόεδρε.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Πάτσης.

**ΑΝΔΡΕΑΣ ΠΑΤΣΗΣ (Εισηγητής της Πλειοψηφίας):** Κυρίες και κύριοι συνάδελφοι, δεν θα ξοδέψω όλο τον χρόνο. Νομίζω ότι στο τριήμερο της συζήτησης που έγινε, αναλύθηκε διεξοδικά το παρόν νομοσχέδιο όσο και επιμέρους διατάξεις του, ένα νομοσχέδιο το οποίο ήταν πάρα πολύ καλά επεξεργασμένο και νομίζω, η κάθε διάταξή του λύνει και από ένα πρόβλημα και αποσαφηνίζει και επιμέρους ζητήματα, τα οποία ενδεχομένως μας απασχολούσαν.

Με το παρόν νομοσχέδιο εναρμονιζόμαστε με τις Οδηγίες του Ευρωπαϊκού Κανονισμού, κάτι το οποίο είναι πάρα πολύ σημαντικό για τη χώρα μας από πάρα πολλές πλευρές και πολιτικά, αλλά και νομικά και όσο αφορά το χώρο της Δικαιοσύνης, το θέμα της συμμετοχής μας με τον Ευρωπαίο Εισαγγελέα, αλλά και τους Εντεταλμένους Ευρωπαϊκούς Συμβούλους.

Νομίζω ότι εξαντλήθηκε το παρόν νομοσχέδιο και δεν νομίζω ότι χωρεί οποιαδήποτε αλλαγή.

Θα ήθελα, όμως, να πω δυο τρία πράγματα, κυρίως για το θέμα του άρθρου 23, το οποίο «ξεσήκωσε» πάρα πολλή συζήτηση. Ακούσαμε πάρα πολλές φορές «τα ίδια και τα ίδια». Νομίζω το άρθρο 23 δεν έχει καμία σχέση στην πραγματικότητα όπως το παρουσιάζετε. Νομίζω ότι επιχειρήθηκε μία παραπλανητική διαχείριση των συγκεκριμένων διατάξεων του άρθρου, το οποίο σε καμία περίπτωση δεν λειτουργεί απαγορευτικά όσον αφορά τα δικαιώματα των Ελλήνων πολιτών, να προσφύγουν στην Δικαιοσύνη και να διεκδικήσουν τα νόμιμα δικαιώματά τους. Αυτή η παρερμηνεία, νομίζω, αποκαλύφθηκε και από μένα και από τον κ. Υπουργό και νομίζω ότι δόθηκαν οι απαραίτητες εξηγήσεις.

Θα ήθελα όμως να πω πάνω στο σημείο αυτό, διότι το άρθρο 23, εγώ θα το θεωρούσα και ως δικηγόρος και με την ιδιότητα του δικηγόρου, ένα κομβικό σημείο το οποίο πραγματικά ενισχύει αυτό που λέμε τον «εκσυγχρονισμό στο σύστημα της απονομής της δικαιοσύνης», ότι ο κ. Υπουργός είπε ότι βάζουμε ένα λιθαράκι. Και το ένα λιθαράκι έχει να κάνει ότι στόχευση - σκοπός μας, είναι πραγματικά ένα χώρο, ένα θεσμό, ένα σύστημα να τον εκσυγχρονίσουμε και πραγματικά, να έχουμε ένα σύγχρονο σύστημα απονομής της ελληνικής δικαιοσύνης.

Εμείς, κυρίες και κύριοι συνάδελφοι, έχουμε όπως είπε και ο Υπουργός τη ματιά στο μέλλον. Αυτό όμως που παρατήρησα και ως πολιτικό άνδρα με λύπησε, είναι ότι οι κύριοι της Αντιπολίτευσης έκλειναν το μάτι σε συντεχνιακές μικροσκοπιμότητες. Πολλοί είμαστε δικηγόροι, όλοι αντιλαμβάνεστε τι εννοώ και δεν θα ήθελα στην παρούσα φάση να επεκταθώ πάνω σ αυτό.

Νομίζω το παρόν νομοσχέδιο είναι ολοκληρωμένο και τυγχάνει της πλήρους αποδοχής της πλειοψηφίας. Εγώ θα επέμενα και θα πίστευα και του συνόλου του Ελληνικού Κοινοβουλίου.

Νομίζω το Υπουργείο Δικαιοσύνης μέσα στο 18μηνο, 20μηνο αυτό με γοργούς ρυθμούς, είναι το 8ο  κ. Υπουργέ, αν θυμάμαι καλά, νομοσχέδιο, χτίζει σιγά σιγά την αναμόρφωση και τον εκσυγχρονισμό και του θεσμού, αλλά και του συστήματος δικαιοσύνης.

Δεν έχω να προσθέσω τίποτα άλλο στο παρόν νομοσχέδιο, νομίζω εξαντλήθηκαν όλα και δεν θα ήθελα να πλατειάζω.

Θα ήθελα όμως να κάνω δύο παρατηρήσεις, οι οποίες με ιντριγκάρανε εχθές από παρεμβάσεις συναδέλφων. Έγινε μια αναφορά στον κ. Γεωργιάδη, στον Υπουργό Ανάπτυξης όσον αφορά τη συμμετοχή του σε ένα κοινωνικό γεγονός.

Κυρίες και κύριοι συνάδελφοι, ο κ. Γεωργιάδης είναι ένας πετυχημένος Υπουργός, έχει παράξει σπουδαίο και σημαντικό έργο, ένα έργο που πολλοί και προκάτοχοί του θα ήθελαν και επί Κυβερνήσεως σας εννοώ, κ. συνάδελφε, να επιτύχουν αλλά δεν κατέστη δυνατόν. Και από την ανάληψη των καθηκόντων του ο κ. Γεωργιάδης με ταχείς ρυθμούς άρχισε να δημιουργεί μια κινητικότητα στο χώρο των επενδύσεων και θέλουμε να πιστεύουμε και είμαστε σίγουροι μάλλον γι’ αυτό ότι μετά το πέρας αυτής της πανδημίας και την σταδιακή επαναφορά στην κανονικότητα θα μπορέσουμε να έχουμε ακόμα περισσότερα δείγματα γραφής στο χώρο των επενδύσεων που είναι άμεσου ενδιαφέροντος για όλους μας.

Το να προσπαθούμε να απομονώσουμε ένα κοινωνικό γεγονός, στο οποίο ο κ. Γεωργιάδης συμμετείχε νομίμως και με νόμιμη άδεια την οποία ο ίδιος δεν ζήτησε προκειμένου αφού δεν μπορούμε να τον πλήξουμε πολιτικά είτε το έργο το οποίο έχει επιτελέσει να επιχειρήσουμε κατ’ αυτόν τον τρόπο να αποδημήσουμε την προσωπικότητά του και μάλιστα, σε μία εποχή που ξέρετε ότι η κοινωνία μέσα από την υπερβολική κόπωση δημιουργεί έντονα αντανακλαστικά, θα ήθελα να σας πω μετά λύπης μου ότι αυτό δεν είναι μικροπολιτική, αλλά είναι μικροψυχία.

Θα ήθελα να το αποκαταστήσω και να τοποθετηθώ σε αυτό, διότι πραγματικά ένιωσα και ο ίδιος προσωπικά μια σοβαρότατη ενόχληση στην αναφορά αυτή.

Επίσης, το γεγονός αυτό το οποίο είναι καθόλα νόμιμο και μάλιστα θα ήθελα να σας επισημάνω και να σας υπενθυμίσω ότι η δική μας Κυβέρνηση, που κατά την άποψή μου έχει μερικές φορές και υπερβολικά αντανακλαστικά, όταν ο κ. Χρυσομάλλης, ένας εξαίρετος συνάδελφος μας δέχτηκε μία ποινή κατά την άσκηση των καθηκόντων του, διότι όλοι γνωρίζετε ποια είναι τα πλαίσια και το εύρος της κίνησης και της λειτουργίας των Βουλευτών. Παρόλα αυτά και τι νομίμως θα μπορούσε να το ρίξει το πρόστιμο αυτό και να προσφύγει δεν το έκανε, σεβόμενος αν θέλετε την ίδια την κοινωνία και όχι το τυπικό του νόμου και αφετέρου δέχεται μια δημόσια επίπληξη από τον Γενικό Γραμματέα της Κοινοβουλευτικής μας Ομάδας.

Αντιλαμβάνεστε, λοιπόν, ότι έχουμε ιδιαίτερα αντανακλαστικά. Το να μας εγκαλείται για τέτοια πράγματα προσπαθώντας αν θέλετε να χαϊδέψετε ή να κεντρίσετε ή να ιντριγκάρετε ή να εξοργίσετε μια κοινωνία που είναι σε κόπωση, δυστυχώς για σας είναι ματαιότητα.

Από την άλλη μεριά, δεν μπορεί να αποτελέσει και μορφή συμψηφισμού και αυτό θα πρέπει να το λάβετε καλά υπόψη σας ότι δεν μπορούν τέτοιες περιπτωσιολογίες οι οποίες λειτούργησαν καθόλα νόμιμα να τις χρησιμοποιείται ως συμψηφισμό.

Χάρηκα πάρα πολύ εχθές που ο κ. Καλαματιανός κατά την εισήγησή του, όταν ο Υπουργός δήλωσε ότι θα επανέλθει η κανονικότητα, σταδιακά θα ανοίξουν τα δικαστήρια και θα επανέλθει η κανονικότητα, όπου και γι’ αυτό δεχτήκαμε σφοδρότατη κριτική από μέρους σας, διότι ξέρετε δεν μπορούμε κάθε φορά όταν μιλάμε, να μιλάμε αναλόγως με το μάτι το οποίο κοιτάμε. Υπάρχει μια πραγματικότητα και μέσα στην πραγματικότητα αυτή όλα τα συστήματα, όλες οι κοινωνικές ομάδες, όλοι οι επαγγελματίες υφίστανται συνέπειες. Και αυτό είναι αλήθεια. Διότι υπάρχει το πρωτεύον, το οποίο είναι δημόσια υγεία. Παρόλα αυτά, λοιπόν, όπως είπε ο Υπουργός δεσμεύτηκε θα επανέλθουμε σταδιακά σε μια κανονικότητα.

Και άκουσα μετά μεγάλης μου χαράς τον κύριο Καλαματιανό να επιχαίρει προς τούτο και να μιλάει ότι για τα μέτρα ασφαλείας τα οποία θα πρέπει να ληφθούν για όλους τους συμμετέχοντες σε μία δίκη, ποια θα πρέπει να είναι τα μέτρα προστασίας για τους δικηγόρους, τους δικαστές, όσους συμμετέχουν γιατί πάνω από όλα είναι η δημόσια υγεία.

Πραγματικά, αυτό με χαροποιεί ιδιαίτερα, διότι έδειξε να είναι συντεταγμένος με αυτό που η ίδια η Κυβέρνηση λέει, ότι επανερχόμαστε σταδιακά στην κανονικότητα τηρώντας, όμως, όλους τους κανόνες, οι οποίοι δε θα μας επαναφέρουν σε προηγούμενες καταστάσεις.

Στη συνέχεια, όμως, ο κ. συνάδελφος ακύρωσε τον ίδιο του τον εαυτό, όταν σε μια αποστροφή του λόγου του Υπουργού, του κυρίου Τσιάρα για τα θέματα των συγκεντρώσεων απέφυγε, να απαντήσει σε αυτό. Ουσιαστικά, σιωπηλά, απεδέχθη μία τέτοια πολιτική ατζέντα στην κοινωνία και προσπάθησε, να στρέψει πάλι το κέντρο του ενδιαφέροντος στον τρόπο λειτουργίας των Μέσων Μαζικής Μεταφοράς και ούτω καθεξής.

Κυρίες και κύριοι συνάδελφοι, καταλαβαίνω ότι ο χώρος της πολιτικής - γιατί εγώ είμαι και νέος στην Βουλή - έχει ένα πεδίο, όπου θα έπρεπε ο καθένας, να διαμορφώνει μία πολιτική ατζέντα κι ένα κοινό στο οποίο απευθύνεται. Νομίζω, όμως, ότι δε χωρούν μικροκομματικές σκοπιμότητες και ούτε χρειάζεται, να χαϊδεύουμε αυτιά ή να δημιουργούμε κοινωνικά αντανακλαστικά σε μια κοινωνία, η οποία ήδη είναι σε υπερβολική κόπωση.

Θα ήθελα, να πω στους συναδέλφους ότι πέρα από όλα τα άλλα, πέρα από τα μέτρα που λαμβάνει η Κυβέρνηση, που οφείλει να λαμβάνει καθ’ υπόδειξη των λοιμωξιολόγων και, βεβαίως, με μια πολιτική ατζέντα και στρατηγική, την οποία έχει διαμορφώσει και διαμορφώνει, υπάρχει και η ατομική ευθύνη. Είναι κάτι, για το οποίο κανείς δεν έχει μιλήσει μέχρι σήμερα και κανείς δεν έχει αναδείξει. Τα μέτρα δεν αρκούν πολλές φορές, εάν κάθε ένας δεν αντιλαμβάνεται τις επιλογές, τις οποίες κάνει και τις συνέπειες τις οποίες έχει και, βεβαίως, το μέτρο της ατομικής ευθύνης που ο καθένας θα πρέπει να αναλογιστεί και να λάβει υπόψη του.

Καθένας έχει το δικαίωμα, να κάνει συγκεντρώσεις, να κάνει διαδηλώσεις, να εκθέτει τον εαυτό του κι εγώ είμαι ο τελευταίος, ο οποίος θα υποδείξει σε έναν πολιτικό φορέα και σε ένα πολιτικό κόμμα, το ποια θα είναι η ατζέντα, την οποία θα πρέπει, να ακολουθήσει. Αυτό, όμως, που θα πω είναι ότι κανένας μπορεί για τον εαυτό του να μη θέλει, να λάβει τα μέτρα, να μην ενδιαφέρεται για τους κινδύνους, τους οποίους ελλοχεύει η συγκεκριμένη πρακτική, την οποία ακολουθεί ή οι επιλογές τις οποίες κάνει, το δυστύχημα εδώ είναι ότι οι συνέπειες δεν αφορούν τον ίδιο, αφορούν και σε όλους τους υπόλοιπους, οι οποίοι θέλουν, να είναι συντεταγμένοι με τα μέτρα αυτά, να τηρούν τους κανόνες προστασίας, προκειμένου να αποφύγουμε τα χειρότερα και να μπορέσουμε να επανέλθουμε στην κανονικότητα.

Θα πρέπει, λοιπόν, ο καθένας να αναλάβει τις ευθύνες του. Ως πολιτικοί θα πρέπει, να μην απευθυνόμαστε και να δημιουργούμε συγκεκριμένα αντανακλαστικά, διότι η ευθύνη μας είναι πρώτη και μεγαλύτερη από όλους. Θα πρέπει, να αναλογιζόμαστε τις ατομικές μας ευθύνες. Να μιλήσουμε για την ατομική ευθύνη, προτού αρχίσουμε, να δείχνουμε με το δάκτυλο δεξιά κι αριστερά.

Θα σας πω και κάτι τελευταίο, για να κλείσω αυτές τις δύο παρατηρήσεις, τις πολιτικές παρεμβάσεις, τις οποίες κάνω, το οποίο απέφυγα καθ’ όλο το προηγούμενο διάστημα, αλλά ήθελα, να τα θέσω υπόψη σας. Θα πρέπει σε ένα τέτοιο κίνδυνο όπου τις συνέπειες τις βλέπετε και τις γνωρίζετε και δεν αφορούν μόνο στη χώρα μας, αλλά αφορούν σε όλο τον κόσμο και, βεβαίως, κύριοι συνάδελφοι, δε μπορούμε, να κάνουμε κάθε φορά συγκρίσεις και να λέμε «σε ποια άλλη χώρα γίνεται τι», διότι το θέμα των δικαστηρίων το επανέφερα στη μνήμη μου. Ξέρετε πως είναι ο τρόπος λειτουργίας των δικαστηρίων στην Κύπρο; Είναι σε γνώση σας; Νομίζετε ότι τα κυπριακά δικαστήρια έχουν καμία σχέση με την εικόνα που παρουσιάζουν τα ελληνικά δικαστήρια ή τα δικαστήρια π.χ. στις Βρυξέλλες ή σε οποιαδήποτε άλλη ευρωπαϊκή χώρα; Ξέρετε, όταν κάνουμε συγκρίσεις και φέρνουμε παραδείγματα, καλό είναι, να μη συγκρίνουμε ποτέ ανόμοια πράγματα, εάν δεν έχουμε, βέβαια, και τη γνώση και τον τρόπο λειτουργίας κάποιων πραγμάτων.

Θα ήθελα, λοιπόν, να πω ότι είναι ευθύνη όλων μας για τη διαχείριση αυτή. Τα δικαστήρια θα επαναλειτουργήσουν, θα επανέλθουμε σε ρυθμούς κανονικότητας λαμβάνοντας όλα τα μέτρα προστασίας και νομίζω ότι έχει ο καθένας από εμάς ευθύνη και για αυτά που λέμε και για αυτά που πράττουμε. Προτού, λοιπόν, δείξουμε τους άλλους, ας κάνουμε και την αυτοκριτική μας.

Ευχαριστώ πολύ.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τώρα, τον λόγο έχει ο Εισηγητής της Μειοψηφίας ο κ. Διονύσιος-Χαράλαμπος Καλαματιανός.

Θα ήθελα να απευθυνθώ προς τους συναδέλφους και να τους πω ότι μέχρι την ολοκλήρωση της τοποθέτησης του κ. Καλαματιανού, μπορούν, να δηλώσουν στο Προεδρείο της Επιτροπής ότι θέλουν να λάβουν το λόγο.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Υπουργέ, κυρίες και κύριοι συνάδελφοι, θα συνεχίσω από εκεί που σταμάτησε ο κ. Πάτσης. Το ερώτημα, λοιπόν, είναι γιατί διαμαρτύρονται και διαδηλώνουν οι πολίτες.

Οι πολίτες διαδηλώνουν και διαμαρτύρονται για την πολιτική που εφαρμόζει η Κυβέρνηση. Είναι προφανές αυτό.

Ψάχνετε στους πολιτικούς αντιπάλους και ιδιαίτερα στο ΣΥΡΙΖΑ, να βρείτε τους υποκινητές της αντίδρασης των πολιτών. Η αλήθεια, όμως, είναι ότι η ίδια η κυβερνητική πολιτική οδηγεί τους πολίτες σε συγκεντρώσεις και στον δρόμο. Είναι η αποτυχημένη κυβερνητική πολιτική που οδηγεί την κοινωνία και την οικονομία σε αδιέξοδο.

Είναι η κυβερνητική πολιτική που εκμεταλλεύεται την πανδημία, καταστρατηγεί το Σύνταγμα, καταργεί κοινωνικά και εργασιακά δικαιώματα και περιορίζει το δικαίωμα στην πρόσβαση στη δημόσια και δωρεάν παιδεία. Είναι η κυβερνητική πολιτική που οδηγεί σε τεράστια ύφεση, που φέρνει λουκέτα, φτωχοποίηση και ανεργία. Είναι η κυβερνητική πολιτική που ανέχεται και εκμεταλλεύεται την αστυνομική αυθαιρεσία, βία και καταστολή.

Οι πολίτες έχουν κουραστεί από το πιο παρατεταμένο και ατελέσφορο, εκ του αποτελέσματος, lock down σε όλη την Ευρώπη, τα νοσοκομεία έχουν γεμίσει ασφυκτικά και εσείς εξακολουθείτε να διαχειρίζεστε την κατάσταση επικοινωνιακά.

Πάνω από 100 συμπολίτες μας, αναφέρεται ότι περιμένουν κρεβάτι σε ΜΕΘ και δεν βρίσκουν, ψάχνουν να βρουν. Δεν ενισχύσαμε, λοιπόν, με επάρκεια με γιατρούς, νοσηλευτές και με μονάδες εντατικής θεραπείας, για να μπορέσει να αντέξει το σύστημα, το δημόσιο σύστημα υγείας και να σώσει ζωές.

Από αυτό προκύπτει ότι οι ΜΕΘ δεν είναι αρκετές. Έχουμε 600 περίπου δια σωληνωμένους και ρωτάμε που είναι τα 1.200 κρεβάτια.

Δεν κάνατε, λοιπόν, τίποτα για να αυξήσετε τα οχήματα, τους συρμούς και τα δρομολόγια στα μέσα μαζικής μεταφοράς. Δεν κάνατε τίποτα για να αυξήσετε τα δωρεάν τεστ, ώστε να γίνεται στοχευμένη ιχνηλάτηση. Δεν κάναμε τίποτα για ελέγχους στους χώρους εργασίας, που συνωστίζονται εργαζόμενοι, χωρίς μέτρα προστασίας. Η Κυβέρνηση δεν πήρε μέτρα προστασίας και για τα σχολεία.

Ταυτόχρονα, τα μέλη της Κυβέρνησης και ο ίδιος ο Πρωθυπουργός, σε δύο περιπτώσεις, έστειλαν μηνύματα χαλάρωσης και μη τήρησης των μέτρων. Υπάρχουν και φαινόμενα παράκαμψης της σειράς για τους εμβολιασμούς, από κυβερνητικά και κομματικά στελέχη.

Είναι αδιανόητο να συμβαίνουν αυτά και εσείς να κατηγορείτε το ΣΥΡΙΖΑ ότι δήθεν προκαλεί και οδηγεί τον κόσμο σε συγκεντρώσεις. Είπα και χθες «κοιτάξτε τον εαυτό σας στον καθρέφτη, για να δείτε ποιος υποκινεί αυτές τις συμπεριφορές».

Θα συνεχίσω με την κατάσταση στη δικαιοσύνη. Χαιρετίζουμε την πρόταση του Υπουργού, να φέρει τροπολογία και επιτέλους να ανοίξουν οι δραστηριότητες της δικαιοσύνης, της τρίτης εξουσίας, που συνδέεται με το πολίτευμά μας.

Θα θέλαμε, κύριε Υπουργέ, το συντομότερο, να έχουμε την τροπολογία να την δούμε, για να συμβάλουμε και εμείς, γιατί λέτε για προτάσεις. Να έχουμε, όμως, τη διάταξη να δούμε και να κάνουμε τις προτάσεις μας, σε εύλογο χρόνο όχι τελευταία στιγμή, να το δούμε.

Επίσης, ο πρόεδρος της Ολομέλειας των Δικηγορικών Συλλόγων, ανέφερε ότι μια σειρά από διαδικασίες και τι πρέπει να δρομολογηθεί. Καλό είναι να υπάρχει μια διαβούλευση με αυτούς, με τους δικηγόρους, τους άλλους λειτουργούς της δικαιοσύνης και την Ένωση Δικαστών και Εισαγγελέων.

Άρα, λοιπόν, η επαναλειτουργία είναι απαραίτητη και θα δούμε τη διάταξη και θα τοποθετηθούμε.

Σχετικά με τους δικηγόρους, κύριε Υπουργέ, αποφεύγετε να πείτε κάτι. Είπαμε, έχουν πληγεί σε υπέρμετρο βαθμό πάρα πολλοί, όπως και άλλες κατηγορίες, πράγματι. Άλλες κατηγορίες και παραγωγικοί φορείς έχουν πάρει μια κάποια ενίσχυση, όχι όλοι, κάποιοι.

Τι θα κάνουμε και με τους δικηγόρους; Περιμένουμε μια τοποθέτηση. Δεν είναι μόνο θέμα του Υπουργείου Εργασίας, είναι θέμα και του Υπουργείου Δικαιοσύνης. Περιμένουμε πρωτοβουλίες από εσάς. Καταθέσαμε χτες και ερώτηση, σχετικά με τα θέματα της δικαιοσύνης και των δικηγόρων και αναμένουμε τις απαντήσεις σας.

Τώρα, στο υπό συζήτηση νομοσχέδιο, η ενσωμάτωση του Κανονισμού, πράγματι, είναι μεγάλης σημασίας. Τον είχαμε ενσωματώσει εν μέρει με το ν.4596/2019, που καταργείτε.

Σχετικά με τα προσόντα του ευρωπαίου εισαγγελέα και των εντεταλμένων, πιστεύουμε δεν πρέπει να γίνονται εκπτώσεις, η άριστη γνώση της αγγλικής είναι απαραίτητη. Και για το δεύτερο πτυχίο, να το δούμε, κύριε Υπουργέ, σχετικά με την μοριοδότηση.

Θα ήθελα να τονίσω ότι η Γραμματεία του Γραφείου Ευρωπαϊκών Εντεταλμένων Εισαγγελέων, θα μπορούσε να είναι στο εφετείο, όπως το είπαμε και χτες. Να μην ενταχθεί, δηλαδή, στο οργανόγραμμα του Υπουργείου, απευθείας στον Υπουργό, αλλά να ενταχθεί στο οργανόγραμμα του Εφετείου.

Είμαστε σύμφωνοι, βεβαίως, με την αύξηση των θέσεων των Δικαστών και των Εισαγγελέων, αλλά βεβαίως πρέπει να γίνει προκήρυξη και θέσεων στα Πρωτοδικεία και ειδικά στα Ειρηνοδικεία με τον φόρτο που έχουν, Νόμος Κατσέλη και Νέος Πτωχευτικός Νόμος και βεβαίως και προσλήψεις στους δικαστικούς υπαλλήλους, για να μπορούν να ανταποκριθούν.

Στο άρθρο 23, επανέλαβα και χθες, ότι το Συμβούλιο Επικρατείας ιδρύθηκε στα πρότυπα του Γαλλικού Conseil d’ Etat. Εντάσσεται, λοιπόν, στη μακρά νομική παράδοση της Ηπειρωτικής Ευρώπης. Το να εισάγουμε δικονομικά πρότυπα άλλων εννόμων τάξεων σε μια ήδη διαμορφωμένη νομική παράδοση, μόνο προβλήματα μπορεί να επιφέρει. Αναφερθήκατε, κύριε Υπουργέ, χθες στις Ηνωμένες Πολιτείες, σε ένα άλλο δικαιϊκό σύστημα, σε μια άλλη νομική παράδοση. Εδώ, μιλάμε για μια εμβόλιμη διάταξη, που εισάγεται χωρίς καμία διαβούλευση με τους εμπλεκόμενους φορείς. Ο εκπρόσωπος των Δικαστικών Λειτουργών του Συμβουλίου Επικρατείας χθες παραδέχθηκε ότι ουδεμία στατιστική μελέτη υπάρχει, καμία έρευνα, καμία ανάλυση για το ζήτημα αυτό. Δεν είναι δυνατόν, λοιπόν, να λέμε ότι η καθυστέρηση της απονομής της δικαιοσύνης οφείλεται στα πολυσέλιδα δικόγραφα ενώπιον του Συμβουλίου Επικρατείας και θα πρέπει να ξαναδούμε αυτή τη διάταξη. Πιστεύω ότι πρέπει να αποσυρθεί. Ακούσαμε και τις απόψεις φορέων. Να γίνει οπωσδήποτε χρειάζεται μια διαβούλευση. Να μην διακινδυνεύσουμε δικαιώματα πολιτών. Δεν πρέπει να προσβληθούν τα θεμελιώδη δικαιώματα δικαστικής προστασίας και δίκαιης δίκης.

Κλείνω, με την διάταξη του άρθρου 32. Είμαστε η μοναδική χώρα εντός της Ευρωπαϊκής Ένωσης που η εγκληματική πολιτική είναι αρμοδιότητα αποκλειστικά του Υπουργείου Προστασίας του Πολίτη. Αναφερθήκατε χτες ότι συμβαίνει σε κάποιες χώρες, αλλά σε αυτές τις χώρες που συμβαίνει το Υπουργείο Δικαιοσύνης είναι ενιαίο με το Υπουργείο Προστασίας του Πολίτη. Παρά τη μεταφορά όμως και των αρμοδιοτήτων της Αντεγκληματικής Πολιτικής στο Υπουργείο Προστασίας του Πολίτη, δεν προκύπτει καμία ανάγκη για να μεταφερθούν και να παραχωρηθούν κατά πλήρη νομή, κατοχή και κυριότητα στο Υπουργείο Προστασίας του Πολίτη το σύνολο των ακινήτων ιδιοκτησίας του ΤΑΧΔΙΚ, όπως επίσης και το σύνολο των οικοπέδων. Μεταφέρετε, λοιπόν, από το ΤΑΧΔΙΚ στο Υπουργείο Προστασίας του Πολίτη και τα σωφρονιστικά καταστήματα, τα καταστήματα κράτησης. Μεταβιβάζετε και τη διαχείριση των εσόδων των ακινήτων αυτών. Αυτό χρειάζεται διευκρίνιση γιατί συμβαίνει. Με αυτόν τον τρόπο μειώνετε υπέρμετρα την περιουσία και τα έσοδα του ΤΑΧΔΙΚ. Ολοκληρώνετε με αυτόν τον τρόπο τη μεταφορά του σωφρονιστικού συστήματος από τη δικαιοσύνη στην αστυνομία.

Το ΤΑΧΔΙΚ λειτουργεί ως χωριστό Νομικό Πρόσωπο Δημοσίου Δικαίου και λειτουργεί με τους ίδιους πόρους υποστηρίζοντας το Υπουργείο Δικαιοσύνης. Συμβάλλει στην υλοποίηση του έργου του και διοικείται από επταμελές διοικητικό συμβούλιο που συμμετέχουν και δικηγόροι. Τη διαχείριση, λοιπόν, που έκανε ένα επταμελές διοικητικό συμβούλιο - Νομικό Πρόσωπο Δημοσίου Δικαίου ξαναλέω - και με τα εχέγγυα που παρείχε, την παραδίδετε στη Γενική Γραμματεία Αντεγκληματικής Πολιτικής. Κάθε σωφρονιστικό κατάστημα αξίζει, έχει αποτιμηθεί, περίπου σε 25 με 30 εκατομμύρια ευρώ. Αντιλαμβάνεστε, λοιπόν, για ποια περιουσία παραχωρείται στη Γενική Γραμματεία Αντεγκληματικής Πολιτικής. Ήταν πολιτική σας απόφαση ο σωφρονισμός να υπαχθεί στο Υπουργείο Προστασίας του Πολίτη. Αυτή η απόφαση, όμως, επιφέρει τεράστια ζημιά στο ταμείο και στο Υπουργείο Δικαιοσύνης, η μεταφορά δηλαδή της περιουσίας των ακινήτων και των οικοπέδων και των καταστημάτων κράτησης από το ΤΑΧΔΙΚ στην Γενική Γραμματεία Αντεγκληματικής Πολιτικής στο Υπουργείο Προστασίας του Πολίτη. Πιστεύουμε ότι πρέπει να αποσυρθεί η διάταξη, γιατί πραγματικά το ΤΑΧΔΙΚ είναι ένα νομικό πρόσωπο που πρέπει να συνεχίσει να λειτουργεί και να έχει την περιουσία του, να έχει την αρμοδιότητα των καταστημάτων κράτησης. Ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τώρα, τον λόγο έχει η Ειδική Αγορήτρια του Κινήματος Αλλαγής, η κυρία Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Κύριε Υπουργέ, κυρίες και κύριοι συνάδελφοι, ξεκινώντας την ομιλία μου, δεν θα μπορούσα να μην αναφερθώ στην αδιανόητη έγκριση, του ευρωβουλευτή της νέας δημοκρατίας, του κύριου Κυμπουρόπουλου, σε ψήφισμα του Ευρωπαϊκού Κοινοβουλίου κατά του δικαιώματος των γυναικών στην άμβλωση.

Η άμβλωση αποτελεί κεκτημένο με το νόμο 1609/86 του ΠΑ.ΣΟ.Κ.. Είναι ιδιαίτερα θετικό, κύριε Υπουργέ, το γεγονός ότι το κόμμα σας κινήθηκε άμεσα στο να διαχωρίσει τη θέση του από την θέση του ευρωβουλευτή σας.

Εγώ περιμένω, σήμερα, στην σημερινή συνεδρίαση και από εσάς, ως Υπουργό Δικαιοσύνης, Υπουργό που εκπροσωπεί τα δικαιώματα όλων των ανθρώπων και βεβαίως και των γυναικών, να εκφράσετε και τη δική σας προσωπική θέση από το βήμα της Βουλής. Την προσωπική σας θέση.

Τώρα, από εκεί και πέρα, ξέρετε θεωρώ αδιανόητη όλη αυτήν την κουβέντα η οποία γίνεται μέσα στην κορύφωση της πανδημίας, μέσα στο πικ της πανδημίας, ανάμεσα στην κυβέρνηση και την αξιωματική αντιπολίτευση. Βλέποντας, αφενός, την αξιωματική αντιπολίτευση με μια αμεριμνησία, με μία απίστευτη ανευθυνότητα να καλεί τους Έλληνες πολίτες, μέσα σε αυτές τις ακραίες υγειονομικές συνθήκες στις οποίες βρισκόμαστε και το ΕΣΥ να βρίσκεται στο κόκκινο, να πηγαίνουν σε συλλαλητήρια και τέτοιου είδους εκδηλώσεις, τα οποία είναι υπερμεταδότες του κορωνοϊού και από την άλλη, βεβαίως, να εγκαλείτε την Κυβέρνηση για τα θέματα της πανδημίας, αλλά εσείς να καλείτε τους πολίτες να συμμετέχουν σε συλλαλητήρια.

Από την άλλη όμως, βλέπουμε μια κυβέρνηση, η οποία από φοβικότητα, από πανικό, συζητάτε να ανοίξετε το lock down, όταν είμαστε στην κορύφωση της πανδημίας; Έχει χαθεί η λογική; Καταλαβαίνετε σε τι κατάσταση βρισκόμαστε;

Έχετε κλείσει την οικονομία, όταν είχαμε πεντακόσια κρούσματα την ημέρα και τώρα πάτε με τα χίλια πεντακόσια με τα 2.000 - οι επιστήμονες λένε με τα 3.000 κρούσματα - να ανοίξετε; Έχετε κάνει πάρα πολλά μπρος πίσω. Έχετε μπερδέψει τους Έλληνες πολίτες. Τους έχετε κάνει να αμφισβητούν τα μέτρα, γιατί δεν έχετε κάνει τις απαραίτητες κινήσεις που έπρεπε. Στα μαγαζιά κολλάει ο κορωνοϊός, στο μετρό, στα λεωφορεία, όπου δεν έχετε κάνει τίποτα για να αραιώσετε τον κόσμο, δεν υπάρχει κανένα σχέδιο, δεν κολλάει όμως, με βάση την κυβέρνησή σας.

Για τα σχολεία; Κανένα απολύτως σχέδιο. Και τώρα, υπό την πίεση της αντιπολίτευσης, πάτε στο πιο κρίσιμο σημείο της πανδημίας, άρον άρον και σε πανικό, να ανοίξετε την αγορά. Αν υπάρχει κάποια λογική. Μακάρι να μπορούσαμε να την καταλάβουμε, αλλά ξέρετε γιατί οι πολίτες δεν μπορούν πλέον να υπακούουν τα μέτρα; Γιατί δεν πείθετε. Γιατί δεν έχετε ένα ολοκληρωμένο σχέδιο.

Για την δε Κουφοντινιάδα, το μόνο που έχω να πω, είναι ότι η δημοκρατία και το κράτος δικαίου απέδειξαν και απέδειξαν περίτρανα, ότι δεν πιέζονται ούτε από εκβιασμούς, ούτε από απειλές. Και έγινε αντιληπτό, ότι δεν υπάρχουν πολιτικές λύσεις, πολιτικές παρεμβάσεις, σε ένα κράτος δικαίου όπου υπάρχει ξεκάθαρος διαχωρισμός των τριών εξουσιών. Ο μόνος δρόμος ήταν η προσφυγή στη δικαιοσύνη.

Χαίρομαι πάρα πολύ που τελικά αυτό έγινε αντιληπτό από την υπεράσπιση του κυρίου Κουφοντίνα.

Για να μπούμε, λοιπόν, και στην β΄ ανάγνωση στην Επιτροπή στο συγκεκριμένο νομοσχέδιο. Κύριε Υπουργέ, βεβαίως είναι προς τη θετική κατεύθυνση η δέσμευση σας για την άμεση τροπολογία και την επαναλειτουργία των δικαστηρίων και τα όσα είναι πλήρως αναγκαία να ρυθμίζονται από αυτήν. Περιμένουμε, όμως, να δούμε ένα ολοκληρωμένο σχέδιο. Δυστυχώς - σας το είπα - το φέρνετε με τροπολογία της τελευταίας στιγμής. Δυστυχώς, δεν θα έχουμε την δυνατότητα να το συζητήσουμε, παρά μόνο στην Ολομέλεια. Χρειάζεται να εξασφαλίσετε τις καλύτερες δυνατές συνθήκες όσον αφορά την υγειονομική ασφάλεια των λειτουργών της δικαιοσύνης και των Ελλήνων πολιτών και από την άλλη, οφείλετε να δείτε πολύ σοβαρά ζητήματα, όπως είναι η παράταση των δικονομικών προθεσμιών και λοιπές ρυθμίσεις, όπως είναι ο χρονικός διαχωρισμός πινακίου, η κατάργηση της υποχρεωτικής καταβολής του αναβολόσημου και του μεγαρόσημου, η δυνατότητα δεύτερης αναβολής χωρίς σπουδαίο λόγο, οι ένορκες βεβαιώσεις ενώπιον δικηγόρου και τα λοιπά. Αυτά πρέπει να διατηρηθούν σε ισχύ, ώστε να επανέλθει ομαλά η κανονικότητα στη δικαστηριακή καθημερινότητα, ομαλά και με ασφάλεια, μετά την πλήρη αναστολή όλων σχεδόν των λειτουργιών της, εδώ και περίπου ένα χρόνο. Ναι, η δικαιοσύνη πρέπει να λειτουργήσει, αλλά με τα απαιτούμενα υγειονομικά μέτρα, με τα απαιτούμενα πρωτόκολλα και με βάση τις καλές πρακτικές άλλων χωρών.

Κα,ι βεβαίως, μπορεί να λειτουργήσουν και πολύ περισσότερες διαδικασίες, ακόμη και συγκριτικά με το καθεστώς το οποίο ίσχυε πριν από το Νοέμβριο και έτσι λοιπόν, θα μπορέσουμε να επανέλθουμε σε μία δικαστηριακή καθημερινότητα και κανονικότητα, πρωτίστως για την διασφάλιση των δικαιωμάτων των Ελλήνων πολιτών, αλλά βεβαίως και για να μπορέσουν να επανέλθουν στην καθημερινότητά τους και οι δικηγόροι, για να μπορέσουν να ανταπεξέλθουν στις ανάγκες τους, γιατί δυστυχώς, η στήριξη από τη μεριά της Ελληνικής Πολιτείας υπήρξε απολύτως πλημμελής. Κάνατε πάρα πολύ λίγα, τίποτα σχεδόν, για έναν κλάδο που έχει πληγεί ανεπανόρθωτα και ξέρετε κάτι, κύριε Υπουργέ, είστε Υπουργός Δικαιοσύνης, δεν νομίζω ότι είναι ιδιαίτερα τιμητικό να λέτε ότι αυτό δεν είναι δική μου υπευθυνότητα, είναι ζήτημα του αρμόδιου υπουργού κοινωνικής εργασίας ή οτιδήποτε άλλο. Οφείλετε να έχετε θέση, με βάση το δίκαιο, με βάση το σωστό και όταν βλέπετε ότι υπάρχει πρόβλημα σε μία συγκεκριμένη ομάδα, στην οποία εσείς είστε ο πολιτικά υπεύθυνος, βεβαίως να πιέζετε προς την κατεύθυνση αυτή.

Τώρα, συνεχίζοντας στη συζήτηση για το νομοσχέδιο, χθες ιδιαίτερα κατά την ακρόαση των φορέων τέθηκαν κάποια ιδιαίτερα σοβαρά ζητήματα από όλες τις πλευρές. Βεβαίως, αυτό το οποίο τόνισα χθες - επαναφέρω και τώρα - και θα επανέλθουμε ακόμη δριμύτεροι στη συζήτηση στην Ολομέλεια, είναι ότι διεφάνη ο τρόπος - και αυτό είναι νομίζω το πιο σημαντικό - που νομοθετείτε, κύριε Υπουργέ και ο τρόπος που νομοθετείτε χαρακτηρίζεται από την έλλειψη ολοκληρωμένης, ουσιαστικής, ολιστικής διαβούλευσης, με όλους τους φορείς. Αντιθέτως, επιλέγετε να συνομιλείτε μόνο με συγκεκριμένους φορείς. Το κατέστησε σαφές – δεν το λέω απλά εγώ - ο Πρόεδρος της Ολομέλειας των Δικηγόρων και ο Αντιπρόεδρος.

Τώρα, για το θέμα της έκτασης των δικογράφων, το ανέλυσα επαρκέστατα στις δύο προηγούμενες συζητήσεις. Θα επανέλθω εκ νέου στην Ολομέλεια, αν και θα ευελπιστούσα, κύριε Υπουργέ, να έχει αποσυρθεί η διάταξη αυτή από το τελικό κείμενο προς ψήφιση.

Δεν ξέρω τι εννοείτε λέγοντας για νομοτεχνικές βελτιώσεις, δεν ξέρω αν έχετε αντιληφθεί ότι δεν υπάρχει δυνατότητα νομοτεχνικής βελτίωσης σε αυτή την αστεία ρύθμιση την οποία προσπαθείτε να φέρετε. Υπάρχει μόνο η δυνατότητα απόσυρσης και δεν μπορώ να καταλάβω γιατί ειλικρινά διστάζετε τόσο πολύ. Ελπίζω, να μην έχει να κάνει απλά με μία μορφή πολιτικού εγωισμού. Ελπίζω, να έχει νόημα η κουβέντα, η πίεση που έχετε δεχθεί, τα επιχειρήματα όλων, σύσσωμης της αντιπολίτευσης και βεβαίως, των υπόλοιπων φορέων, εκτός από αυτούς που αποφασίσατε να συνομιλείτε.

Όσον αφορά το θέμα της δημιουργίας του Ευρωπαίου Εισαγγελέα. Σας τόνισα, ξεκάθαρα στην επί της αρχής συζήτηση, ότι βεβαίως είμαστε απολύτως θετικοί στην ενσωμάτωση του εν λόγω Κανονισμού. Όμως, ειπώθηκε και από τα άλλα κόμματα της αντιπολίτευσης, μπορείτε να αντιληφθείτε ότι δημιουργείται τώρα σημαντικό πρακτικό πρόβλημα, όταν στη θέσπιση των προσόντων η άριστη γνώση της αγγλικής γλώσσας δεν είναι απαιτούμενη. Πώς θα μπορέσει ο δικαστής που θα αναλάβει αυτή τη θέση να ανταποκρίνεται στις υποχρεώσεις του; Βεβαίως, εμείς αντιλαμβανόμαστε αυτό το οποίο είπατε ότι ναι είναι ένα πρόβλημα και ότι δεν υπάρχουν πολλοί εισαγγελείς με άριστη γνώση της αγγλικής γλώσσας. Γι’ αυτό το λόγο εμείς έχουμε μία πρόταση, την οποία σας ζητούμε να την λάβετε πάρα πολύ σοβαρά υπόψιν σας. Σας προτείνουμε, λοιπόν, η άριστη γνώση της αγγλικής γλώσσας να μην είναι απαιτούμενη για τις δύο, παραδείγματος χάρη πρώτες σειρές. Δώστε χρόνο, λοιπόν, προκειμένου να υπάρχει μία επιμόρφωση, που είναι νομίζω πάρα πολύ σημαντικό και η διά βίου εκπαίδευση και για την κυβέρνησή σας έτσι λέτε, προκειμένου μετά από τις δύο πρώτες σειρές να υπάρχει αυτή η προϋπόθεση. Να βάλουμε έναν στόχο ακόμα πιο υψηλών προσόντων και να προετοιμαστεί το εισαγγελικό Σώμα προς αυτή την κατεύθυνση. Είναι, νομίζω κάτι λογικό και είναι κάτι το οποίο μπορείτε να υλοποιήσετε, κύριε Υπουργέ.

Στη χθεσινή σας τοποθέτηση, μας αναφέρατε ότι οι οργανικές θέσεις στα ανώτατα δικαστήρια δεν είναι απόφαση του Υπουργείου σας, αλλά ότι είναι οι προτάσεις τις οποίες κάνει η ανεξάρτητη δικαιοσύνη και τις οποίες εσείς απλά καλύπτετε για την κατανομή. Όμως, πρέπει να καταλάβετε ότι ως αρμόδιος Υπουργός, πολιτικά επικεφαλής, σε κάθε περίπτωση καλείστε να είστε σε θέση να καλύψετε όλες τις απαιτούμενες θέσεις. Στον διάλογο, τον οποίο έχετε με τους αρμόδιους φορείς, να επιστήσετε την προσοχή και την αναγκαιότητα να λειτουργήσουν και τα κατώτερα δικαστήρια της χώρας μας, τα πρωτοδικεία και τα ειρηνοδικεία. Αυτά, κατά την άποψή μας, είναι ουσιαστικές παρεμβάσεις και λιθαράκια. Το να είστε σε θέση να καλύψετε όλες τις απαιτούμενες θέσεις, σε όλες τις βαθμίδες και όχι απλά να μειώνετε την έκταση των δικογράφων ως μπαλώματα και όχι ως λιθαράκια.

Άρα, λοιπόν, εμείς θα συνεχίσουμε να σας ζητούμε να δείτε και να καλύψετε τα ζητήματα για την αύξηση των θέσεων και στα κατώτερα δικαστήρια στα πρωτοδικεία και στα ειρηνοδικεία, τα οποία ήδη πνίγονται, κύριε Υπουργέ, από τον όγκο της δουλειάς και καλούνται να ανταπεξέλθουν σε έναν τεράστιο όγκο, σε συνδυασμό μάλιστα και με μία ολοκληρωμένη πρόταση από τη δική σας μεριά, που θα περιλαμβάνει την πλήρη στελέχωση του απαιτούμενου δυναμικού δικαστικών υπαλλήλων, προκειμένου να μπορέσουμε να μεριμνήσουμε για την πλήρη θωράκιση και την εξασφάλιση της ομαλής λειτουργίας τους. Άρα, προσοχή και στα πρωτοδικεία και στα ειρηνοδικεία της χώρας, κύριε Υπουργέ.

Κλείνοντας, δεν βλέπω από την πλευρά σας καμία θέληση για την πραγματική επίλυση με το ζήτημα το οποίο έχει προκύψει με το ΤΑΧΔΙΚ. Η διάταξη αυτή σίγουρα δεν μπορεί να μη θεωρηθεί άκρως προβληματική. Εγείρονται πάρα πολλά ερωτήματα και τα συμπεράσματα, τα οποία μπορούν να βγουν, είναι πολλά. Σας ρώτησα επανειλημμένα χθες για το τι εννοείτε σχετικά με την εκμετάλλευση από τα έσοδα των ακινήτων του ΤΑΧΔΙΚ, τα οποία αφορούν στα σωφρονιστικά καταστήματα. Απάντηση κατατοπιστική, σαφή, αξιόπιστη, δεν έχουμε λάβει ακόμη. Απορώ πραγματικά αν θα λάβουμε μέχρι την ψήφιση του νομοσχεδίου ή αν απλώς θα υπεκφεύγετε χωρίς να γνωρίζουμε ποιο είναι το σκεπτικό αυτής της διάταξης. Όσο εσείς θα υπεκφεύγετε, κύριε Υπουργέ, τόσο πιο πολύ θα δίνετε τροφή σε οποιεσδήποτε δεύτερες, τρίτες και τέταρτες σκέψεις και δυνατότητα παρερμηνείας αν δεν είστε σαφείς. Στις γκρίζες ζώνες δημιουργούνται αυτά. Μην καταγγέλλετε, λοιπόν, αυτούς οι οποίοι προσπαθούν να εξηγήσουν τις γκρίζες ζώνες που εσείς αφήνετε. Αν θέλετε μιλήστε ευθέως, γράψτε ξεκάθαρα τη συγκεκριμένη διάταξη, για να μην υπάρχει δυνατότητα καμίας απολύτως παρερμηνείας.

Η απόφαση της Κυβέρνησης σας πολιτικά για τη μεταφορά της αρμοδιότητας του σωφρονισμού και των σωφρονιστικών καταστημάτων από το Υπουργείο Δικαιοσύνης στο Υπουργείο Προστασίας του Πολίτη, ήταν απολύτως απαράδεκτη και την καταγγείλαμε όλοι από την πρώτη στιγμή. Πλέον με αυτό ολοκληρώνεται το έγκλημα. Δυστυχώς, είναι μια πανευρωπαϊκή πρωτοτυπία. Δεν είναι από τις λίγες τις οποίες φέρνετε. Εμείς θα είμαστε εδώ να την καταγγέλλουμε.

Αναμένουμε, λοιπόν, ενόψει και της αυριανής συζήτησης στην Ολομέλεια να δούμε την τροπολογία για την επαναλειτουργία των δικαστηρίων την οποία είπατε ότι θα φέρετε. Και τονίζω και πάλι την αναγκαιότητα της διαβούλευσης με τους αρμόδιους φορείς. Ευελπιστούμε ότι, έστω και την ύστατη στιγμή, στην Ολομέλεια, θα αποσύρετε την απαράδεκτη, αστεία, γελοία διάταξη, για την έκταση των ενδίκων μέσων ενώπιον του ΣτΕ, που έρχεται να προστεθεί και στη μείωση του προφορικού χρόνου επιχειρηματολογίας των διαδίκων και επιφυλασσόμεθα για την Ολομέλεια, στην οποία θα επανέλθω σε μία εκτενή αναφορά σε όλα τα ζητήματα του σχεδίου νόμου. Ευχαριστώ θερμά.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κομμουνιστικού Κόμματος Ελλάδος)**: Κύριε Υπουργέ, έχετε βρει συμμάχους να βοηθάνε στο αφήγημά σας ότι όλη την ευθύνη για την εξάπλωση της πανδημίας την έχει ο λαός. Το ακούσαμε από όλες τις πλευρές των κομμάτων. Έτσι κι αλλιώς και το Κίνημα Αλλαγής έχει προ πολλού απεμπολήσει όποια σχέση μπορεί να είχε με τις αγωνιστικές παραδόσεις του λαού. Είναι, όμως, πρόκληση να προσπαθείτε καθημερινά να επιδιώξετε να εμπεδωθεί στο λαό ότι αυτός φταίει για την εξάπλωση της πανδημίας. Είναι πρόκληση να λες ότι η ευθύνη για την εκτόξευση των κρουσμάτων βρίσκεται στον ίδιο το λαό και τους αγώνες του, στις κινητοποιήσεις του. Όταν η ευθύνη είναι ακέραια της Κυβέρνησης.

Λες και είναι δική του δουλειά να βρει τις ιατρικές κλίνες που εσείς αρνείστε να επιτάξετε. Αυτές που με ονοματεπώνυμο σας πρότειναν οι υγειονομικοί, σας πρότεινε το Κ.Κ.Ε με συγκεκριμένες προτάσεις για μεγάλα ιδιωτικά νοσοκομεία που θα μπορούσαν να συμβάλλουν τόσο στην αντιμετώπιση της πανδημίας όσο και στην αντιμετώπιση άλλων ασθενειών που είναι ξεχασμένες. Ο κόσμος πεθαίνει χωρίς να έχει καν πρόσβαση στα νοσοκομεία για σοβαρές ασθένειες χρόνιες και επικίνδυνες εξίσου με τον κορωνοϊό.

Λες και είναι δική τους δουλειά να προσλάβουν γιατρούς, νοσηλευτές να εξασφαλίσουν τον επαρκή εμβολιασμό, να πάρουν τα ασφαλή μέτρα για να ανοίξουν οι δραστηριότητες, τα ασφαλή μέτρα για τα Μέσα Μαζικής Μεταφοράς, τα σχολεία και τα Πανεπιστήμια.

Όταν, λοιπόν, αγνοείτε όλα αυτά και την ίδια ώρα ζητάτε να μπει σε Lockdown όλη η κοινωνία εκτός από το αντιλαϊκό έργο της Κυβέρνησης, όπου νομοθετείται «εκτρώματα» και την ίδια ώρα «ζητάτε και τα ρέστα» από το λαό γιατί διαδηλώνει, γιατί αγανακτεί, γιατί αγωνιά για την επόμενη ημέρα που δυστυχώς είναι μπροστά με πολύ μελανά χρώματα. Βρίσκεται ευκαιρία και να του πετάξετε την ευθύνη για την κατάσταση που επικρατεί στην δημόσια υγεία και βέβαια, να αξιοποιήσετε για να εμπεδωθεί και όλο αυτό το κλίμα καταστολής, το οποίο δεν είναι βέβαια ούτε δική σας πρωτοτυπία ούτε καινούργιο φαινόμενο.

Είναι επιλογή που συνδέεται με τις αντιλαϊκές πολιτικές. Την εφάρμοσαν διαχρονικά όλες οι κυβερνήσεις, δεν πρωτοτυπείτε και ούτε βέβαια εφαρμόζεται μόνο στην χώρα μας. Ήδη σε όλες τις ευρωπαϊκές χώρες κατά τη διάρκεια της πανδημίας αντίστοιχα φαινόμενα καταστολής εκδηλώθηκαν και στη Γαλλία, στην Ισπανία, στην Ιταλία απέναντι στο λαό, που σε αυτές τις συνθήκες αγωνιά για την κατάρρευση και εκεί των δημόσιων συστημάτων υγείας, για τα δικαιώματά του, για την επικίνδυνη εξέλιξη της οικονομικής κρίσης που έρχεται. Η απάντηση είναι κοινή.

Γι’ αυτό λοιπόν, δεν βρίσκουν να πούνε ούτε λέξη και σωστά το επισημάνατε, για την ουσία του νομοσχεδίου, που είναι η Ευρωπαϊκή Εισαγγελία. Σήμερα εξέφρασαν τη συμφωνία τους, χωρίς βέβαια να μιλάνε για την ουσία, γιατί δεν είναι ουσία βέβαια της Ευρωπαϊκής Εισαγγελίας τα τυπικά προσόντα των εισαγγελέων, αλλά το έργο που αυτή θα έρθει να εφαρμόσει. Και αν θέλετε, η ίδια η θεσμοθέτηση της ευρωπαϊκής εισαγγελίας, για την οποία αναφερθήκαμε αναλυτικά και θα αναφερθούμε και στην Ολομέλεια και χρειάζεται να επισημαίνουμε ορισμένα στοιχεία, είναι πραγματικά επικίνδυνος ο ρόλος της και μια επικίνδυνη εξέλιξη για το λαό, γιατί δεν είναι απλά ένας μηχανισμός που θα έρθει να αντιμετωπίσει τις οικονομικές απάτες.

Συστήνεται, όπως και πολλοί άλλοι μηχανισμοί καταστολής της Ε.Ε., με αυτή την αφορμή, για να αντιμετωπίσουν υπαρκτά προβλήματα και απαράδεκτα φαινόμενα που υπάρχουν - και θα συνεχίσουν να υπάρχουν δυστυχώς - της καπιταλιστικής οικονομίας. Ωστόσο, οι μηχανισμοί αυτοί μένουν και αξιοποιούνται και σε βάρος του εργατικού λαϊκού κινήματος, όπου οι δυνατότητες που αποκτούν για διεξαγωγή ερευνών, καταδίωξης άσκηση ποινικής δίωξης, για συγχρονισμένους ελέγχους σε σπίτια, για συντονισμένες έρευνες και ταχεία δέσμευση κατάσχεσης περιουσιακών στοιχείων. Όλα αυτά είναι μηχανισμοί που ενοποιούνται στο πλαίσιο της Ε.Ε. και αξιοποιούνται πολλαπλά, για να αντιμετωπίσουν αυτό που η ίδια η Ε.Ε. πολλές φορές έχει ονομάσει ως κίνδυνο για τα συμφέροντά της.

Δεν είναι δικό μας εφεύρημα. Η ίδια η Ε.Ε. έχει χαρακτηρίσει ως έναν από τους βασικούς κινδύνους που απειλεί τα συμφέροντα της Ε.Ε. τις λαϊκές διαδηλώσεις διαμαρτυρίας. Γι’ αυτό και παρουσιάζονται τα φαινόμενα της όξυνσης και της κρατικής καταστολής να ανεβαίνουν επίπεδο τα τελευταία χρόνια, γιατί ανεβαίνουν και επίπεδο οι επιδιώξεις της άρχουσας τάξης και της στρατηγικής της Ε.Ε. Απέναντι στην έκφραση της λαϊκής οργής, απέναντι στο λαϊκό εργατικό κίνημα επιχειρεί να θωρακιστεί η Ε.Ε. με την αναβάθμιση και την ενοποίηση και αυτών των κατασταλτικών μηχανισμών των κρατών μελών.

Γι’ αυτό θεωρούμε επικίνδυνο και καταψηφίζουμε το νομοσχέδιο, γιατί θεωρούμε επικίνδυνη εξέλιξη την προσθήκη ενός ακόμα κατασταλτικού εργαλείου στο ήδη υπάρχον επικίνδυνο πλέγμα καταστολής στην Ευρωπαϊκή Ένωση και τα κράτη - μέλη της.

Ουσιαστικά ο Ευρωεισαγγελέας θα έρθει να παίξει το ρόλο του συντονιστή των κατασταλτικών μηχανισμών των Ευρωενωσιακών και των εθνικών που ήδη υπάρχουν σε μεγάλη επάρκεια.

Στα ζητήματα αυτά, θα μιλήσω αναλυτικά και στην Ολομέλεια. Δεν θέλω να επεκταθώ άλλο τώρα.

Σε σχέση με τα υπόλοιπα άρθρα του νομοσχεδίου, κύριε Υπουργέ, νομίζω ότι ήμασταν αρκετά αναλυτικοί και στις προηγούμενες τοποθετήσεις μας, παραμένει να ακούσουμε και σήμερα.

Δεν φαίνεται, βέβαια, να κάνετε πράξη αυτό που είπατε στην πρώτη συζήτηση για ένα από τα άρθρα που πραγματικά συγκέντρωσε τη μεγαλύτερη αντίδραση του συνόλου σχεδόν και των εκπροσώπων των κομμάτων, συναντά τη μεγάλη αντίδραση του δικηγορικού σώματος και περιμέναμε. Η πρώτη σας δήλωση ήταν ότι θα ακούσετε τους φορείς και θα επανέρθετε με νέα τοποθέτηση.

Δεν είναι απλά ένα - να το πούμε έτσι - ατυχές μέτρο η επιλογή των περιορισμών που μπαίνουν στα δικόγραφα του Συμβουλίου της Επικρατείας, αλλά είναι ένα μέτρο που εντάσσεται σε μια συνολική λογική να δημιουργηθεί ένας ασφυκτικός περιορισμός των δικονομικών δικαιωμάτων στο όνομα της επιτάχυνσης της δικαιοσύνης.

Δεν είναι δυνατόν στο όνομα της επιτάχυνσης της δικαιοσύνης να στερείτε τη δυνατότητα από το λαό να έχει την επάρκεια της υποστήριξης και να έχει τη δυνατότητα πρόσβασης με τον τρόπο που θέλει και υπεράσπισής του στα δικαστήρια εισάγοντας διάφορους περιορισμούς είτε στην έκταση των δικογράφων είτε στο χρόνο της αγόρευσης που, δυστυχώς, όπως όλα δείχνουν δεν πρόκειται να έρθουν για να μείνουν μόνο στις διαδικασίες του Συμβουλίου της Επικρατείας. Ανοίγουν, ήδη, την όρεξη - να το πούμε έτσι – για συζητήσεις για επέκταση και σε άλλους θεσμούς, εξάλλου ούτε είναι και το πρώτο. Έχουν προηγηθεί και πολλά άλλα μέτρα, που χτυπάνε αυτό το ίδιο το δικαίωμα της πρόσβασης στη δικαιοσύνη.

Σας καλούμε ξανά να αποσύρετε αυτό το άρθρο. Δεν είναι μια ρύθμιση που μπορεί να βελτιωθεί και δεν μπορεί να ξεκινάτε τα προβλήματα της επιτάχυνσης της δικαιοσύνης από εκεί, δηλαδή, που ουσιαστικά δημιουργεί ένα μεγαλύτερο πρόβλημα αποκλεισμού του κόσμου και προστίθεται αν θέλετε στις πολύ χρονοβόρες διαδικασίες που υπάρχουν, αντί να τις επιλύει.

Σε σχέση τώρα με τα ζητήματα της επαναλειτουργίας των δικαστηρίων, εμείς σας είπαμε και η τοποθέτησή μας είναι ξεκάθαρη, ότι οι όποιες αποφάσεις ληφθούν, θα πρέπει να έχουν ως κύριο άξονα πρώτα και κύρια την προστασία της υγείας και των ίδιων των εργαζομένων των δικηγόρων και των διαδίκων στα δικαστήρια. Αυτά τα μέτρα θα μπορούσατε να τα είχατε πάρει εδώ και ένα χρόνο και δεν τα πήρατε, γιατί θα μπορούσε υπό όρους αν είχατε υλοποιήσει όλα αυτά τα οποία σας καταθέτουμε ως μέτρα και για την ενίσχυση του δημόσιου συστήματος υγείας και για τον περιορισμό της εξάπλωσης της πανδημίας, αλλά και για τον έλεγχο και τα μέτρα προστασίας που θα μπορούσαν να υπάρχουν στους χώρους εργασίας με επαναλαμβανόμενα τεστ, με απολυμάνσεις, με αραίωση στις αίθουσες και άλλου είδους τέτοια μέτρα, θα μπορούσαν να είχαν επανέλθει σταδιακά λειτουργίες και των δημόσιων υπηρεσιών, των δικαστηρίων, αλλά και της οικονομίας, όπως βέβαια θα μπορούσαν να είχαν επανέλθει και οι χώροι της εκπαίδευσης, εάν άκουγε η Κυβέρνηση αυτά που προτείνουμε.

Θα πρέπει, όμως, ταυτόχρονα να ληφθούν σοβαρά μέτρα για την προστασία και του εισοδήματος, ειδικά της μεγάλης μερίδας των αυτοαπασχολούμενων δικηγόρων, οι οποίοι πραγματικά έχουν αφεθεί στο έλεος και δεν καλύπτονται με τα διάφορα ψίχουλα που τους μοιράζετε ή και με τα όποια βοηθήματα δίνετε, τα οποία, ταυτόχρονα, τα αναιρείτε βάζοντας όρους απαγορευτικούς που τους αποκλείουν την ώρα, βέβαια, που για άλλες μεγάλες εταιρείες οι ενισχύσεις είναι διόλου ευκαταφρόνητες.

Δεν θα επεκταθώ άλλο στη σημερινή τοποθέτηση, έχουμε και την Ολομέλεια. Νομίζω έχουμε καλύψει πλήρως τα ζητήματα. Εξάλλου στη β΄ ανάγνωση θα περιμέναμε να ακούσουμε αν πραγματικά έχει σκοπό ο Υπουργός να βελτιώσει κάποια από τα ζητήματα, τουλάχιστον, που παίρνουν βελτιώσεις, γιατί πραγματικά στον κύριο όγκο του νομοσχεδίου και στα ζητήματα της Ευρωεισαγγελίας έχουμε συνολική διαφωνία. Δεν περιμένουμε σε αυτά και δεν θεωρούμε ότι αυτά που προτείνονται ότι θα έχουν οποιαδήποτε ουσιαστική διαφοροποίηση στη λογική της Ευρωεισαγγελίας.

Ωστόσο για τα υπόλοιπα άρθρα του νομοσχεδίου νομίζουμε ότι υπάρχουν περιθώρια και θα πρέπει τουλάχιστον, για το ζήτημα που αφορά τον περιορισμό των διαδικασιών του ΣτΕ να αποσύρετε το μέτρο. Θα δημιουργήσει πολύ σοβαρά προβλήματα. Ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο συνάδελφος, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ- ΚΥΡΙΑΚΟΣ ΒΕΛΟΠΟΥΛΟΣ):** Κύριοι Υπουργοί, αυτό που αναδείχθηκε - θα ξεκινήσω λίγο με το νομοσχέδιο, υπομονή για τα υπόλοιπα - από τις συνεδριάσεις της Επιτροπής μας και πιστεύω ότι συμφωνούμε όλοι, είναι το πόσο άμεση και επιτακτική ανάγκη είναι να αντιμετωπιστεί η εγκληματικότητα σε όλες τις σύγχρονες μορφές και τις εκφάνσεις της. Εξάλλου, οι νέες μορφές εγκλημάτων που έχουν κάνει την εμφάνισή τους πολλαπλασιάζονται με πολύ γοργούς ρυθμούς γι’ αυτό πρέπει το σχετικό νομοθετικό πλαίσιο να είναι αποτελεσματικό και υλοποιήσιμο στην περίπτωση των διασυνοριακών εγκλημάτων, των οικονομικών εγκλημάτων, των εγκλημάτων διαφθοράς, που δεν περιορίζονται μόνο σε εθνικά σύνορα, που έχουν ευρωπαϊκή και διεθνή διάσταση. Γιατί γι’ αυτά θα πρέπει να μιλήσουμε, γιατί λες ότι φέρνω ένα νομοσχέδιο για κάποιους λόγους. Ποιοι είναι οι λόγοι; Να ακούσει ο κόσμος.

Να πούμε ότι σε επίπεδο Ευρωπαϊκής Ένωσης υπάρχουν σωρεία εγκλημάτων που έχουν ζημιώσει και ζημιώνουν τα οικονομικά της συμφέροντα. Απάτη, ευρωαπάτη, ξέπλυμα βρώμικου χρήματος είναι κάποια από αυτά και η αλήθεια είναι ότι οι προϋπολογισμοί, όπου γίνεται διαχείριση, αλλά και διάθεση χρήματος για διάφορα προγράμματα. Δηλαδή μην φανταστεί ο κόσμος μόνο ότι πάει κάποιος κλέβει ή κάνει παράνομο εμπόριο. Εδώ υπάρχει απάτη ακόμα και στη διαχείριση και διάθεση χρήματος για διάφορα προγράμματα, επενδύσεις, επιδοτήσεις. Όλα αυτά αποτελούν πόλο έλξης για αυτά τα κυκλώματα και δεν πρέπει να ξεχνάμε ότι ο ευρωπαϊκός προϋπολογισμός ενδιαφέρει άμεσα τους Έλληνες φορολογούμενους.

Είμαστε κράτος μέλος, άρα ως κράτος μέλος της Ευρωπαϊκής Ένωσης καλούμαστε πάλι - εδώ τώρα αρχίζουν οι διαφωνίες - να συμμορφωθούμε για άλλη μια φορά εμείς με το ευρωπαϊκό δίκαιο. Εντάξει. Να εναρμονιστεί ξανά η εθνική μας έννομη τάξη με την ευρωπαϊκή έννομη τάξη. Δεν θα σταθώ επί του παρόντος στο γεγονός ότι πάντα σε όλες τις περιπτώσεις εναρμόνισης και συμμόρφωσης με το Ενωσιακό δίκαιο η Κυβέρνηση σπεύδει να είναι συνεπής και τυπική για να εκπληρώσει στο ακέραιο τις ευρωπαϊκές υποχρεώσεις της πατρίδας μας. Θα επισημάνω, όμως κ. Υπουργέ ότι στη συμπεριφορά μας αυτή ως κράτος μέλος δεν υπάρχει αμοιβαιότητα. Υπάρχει αλληλεγγύη; Δεν υπάρχει αλληλεγγύη ούτε από την Ευρωπαϊκή Ένωση ούτε από τα άλλα κράτη μέλη. Δηλαδή, εμείς στις υποχρεώσεις μας είμαστε τυπικοί, αλλά η Ευρώπη απέναντί μας δεν είναι. Θα αναφέρω παράδειγμα τη λαθρομετανάστευση. Το δυσανάλογο, το δυσβάστακτο φορτίο που σηκώνει ουσιαστικά η χώρα μας και οι Έλληνες πολίτες. Πρέπει, δηλαδή, κάποια στιγμή όχι μόνο να συμμορφωνόμαστε, αλλά και να διεκδικούμε και να απαιτούμε.

Σε ότι αφορά τώρα επιπλέον την Ευρωπαϊκή Εισαγγελία τα πράγματα δεν είναι και τόσο απλά όσο παρουσιάζονται. Θεωρούμε ότι η συνεργασία σε τομείς, όπως της δικαιοσύνης και σε όλο το φάσμα της ποινικής δικονομίας, μόνο εύκολη δεν μπορεί να είναι. Ο συντονισμός αλλά και η υλοποίηση μιας τέτοιας προσπάθειας από ένα μη εθνικό όργανο είναι πολύ δύσκολο εγχείρημα. Εδώ, όμως, δεν πρόκειται απλώς για συντονισμό και συνεργασία. Μιλάμε για μερική εκχώρηση εθνικής κυριαρχίας σε ένα ευρωπαϊκό όργανο. Μιλάμε για άσκηση δικανικών εξουσιών από μη εθνικό όργανο με παράλληλη άσκηση εθνικών δικανικών εξουσιών.

Δεν μπορεί να βαίνουν παράλληλα και ανεξάρτητα δύο δικανικά συστήματα. Άρα στο πλαίσιο αυτό εμείς εκφράζουμε τις επιφυλάξεις μας.

Να προχωρήσω λίγο παρακάτω. Δεν μας παίρνει καθόλου να χρονοτριβούμε με ζητήματα αρμοδιότητας. Με το «μαύρο χρήμα» που κυκλοφορεί αυτή τη στιγμή και να αυξάνεται ακόμη περισσότερο ενόψει και των χρημάτων που θα διατεθούν λόγω της πανδημίας, δηλαδή, είναι πολλά τα λεφτά τα οποία θα κινηθούν και πρέπει να επισημανθεί και μια άλλη βασική παράμετρος. Στις κατηγορίες αυτές των εγκλημάτων δεν μιλάμε μόνο για ειδική και γενική πρόληψη. Εδώ, πολύ σημαντικό και το ζήτημα της ανάκτησης των χαμένων πόρων, δεν είναι μόνο αυτά που θα έρθουν για να προφυλάξουμε αλλά και αυτά που έχουν ήδη χαθεί. Μιλάμε για απώλεια πολλών δισεκατομμυρίων ευρώ σε ετήσια βάση, που τελικά χάνουν όλοι οι φορολογούμενοι πολίτες. Δεν υπάρχει, λοιπόν, περιθώριο για ούτε ένα χαμένο ευρώ.

Συνεχίζουμε με τα δικαστήρια και όσον αφορά την λειτουργία των δικαστηρίων. Δεν ήρθα εδώ εγώ Τετάρτη πρωί να πω είδηση. Είναι χαοτική η κατάσταση. Οι επιπτώσεις που έχει, αναδείχτηκαν πραγματικά και από την ακρόαση των φορέων. Η κατάσταση στα δικαστήρια είναι πολύ δύσκολη, κύριε Υπουργέ, όχι γιατί είναι δύσκολη. Αλλά γιατί τα μέτρα που έλαβε η Κυβέρνηση είχαν ως συνέπεια χιλιάδες υποθέσεις να συσσωρευθούν και επιβάρυναν ακόμα πιο πολύ το φόρτο των δικαστών. Και βέβαια, η κατάσταση αυτή έχει άμεσο αντίκτυπο και στους δικηγόρους - μακριά από εμένα τα συντεχνιακά, κύριε Υπουργέ - ούτε δικηγόρος είναι, ούτε θέλω να κλείσω το μάτι» στους δικηγόρους, ειλικρινά σας το λέω τώρα, ούτε μου είπαν να πω πράγματα εδώ, ούτε εκπροσωπώ συναδέλφους, ούτε τίποτα. Σας τα λέω όπως είναι τα πράγματα, αλλά είναι η αλήθεια. Έχουν παράπονα οι δικηγόροι και θέλω να επισημάνω το εξής. Δεν γίνεται με αφορμή ή με αιτία, αν θέλετε, την πανδημία η Κυβέρνηση να «κατεβάζει τα ρολά» και να κλείνει το μαγαζί. Δεν γίνεται!

Η δικαστική λειτουργία προϋποθέτει και εγγυάται τη λειτουργία και των δύο εξουσιών τη Νομοθετική και την Εκτελεστική. Είπατε ότι προηγείται η ασφάλεια το είπατε προχθές, το σημείωσα, και η προστασία της ανθρώπινης ζωής. Δεν υπάρχει άνθρωπος εδώ που να διαφωνεί με αυτό. Κανείς δεν αρνείται τη θεμελιώδη αξία της ανθρώπινης ζωής δεν γίνεται, όμως, να χρησιμοποιείται ως επιχείρημα για τις λανθασμένες κυβερνητικές επιλογές που η Κυβέρνηση δεν εκπόνησε κανένα σχέδιο για τα δικαστήρια, δεν υλοποίησε κανένα σχέδιο και τα δικαστήρια για τη λειτουργία των δικαστηρίων και να λέμε τώρα «η ανθρώπινη ζωή». Δηλαδή, να σας πω κάτι, κύριε Τσιάρα; Ότι δεν μπορείτε να διαχειριστείτε και να το αντιμετωπίσετε, δεν γίνεται να το κλείνετε. Δεν γίνεται να «κλείσουμε» την δικαιοσύνη επειδή δεν μπορούμε διαχειριστούμε ή να την αντιμετωπίσουμε. Δεν «κλείνει»!

Συνεχίζω με ένα άλλο θέμα: Αγγλικά. Η αλήθεια είναι όταν το είδα στην αρχή λέω: «τι γίνεται ρε παιδιά;». Οι Εισαγγελείς, δεν αποτελεί προϋπόθεση τόσο σημαντική και οι υπάλληλοι - εγώ μπερδεύτηκα. Στη συνέχεια έμαθα και λυπήθηκα γι’ αυτό, ότι δεν έχουμε εισαγγελείς που να ξέρουν αγγλικά πιστοποιημένα με Proficiency. Και λέω, «Tι γίνεται;». Κύριε υπουργέ, εδώ από την Ε.Ε. υπάλληλος απλός να πας, θέλεις δύο πτυχία. Θέλεις δύο πτυχία να είσαι ένας απλός υπάλληλος στην Ε.Ε. ένας υπάλληλος γραφείου, θέλεις δύο πτυχία προϋπόθεση απαραίτητη. Τι κάνετε τώρα; Μήπως - σας κάνω μια πρόταση - εξετάσεις στις Σχολές Δικαστών να το ζητάτε ως προϋπόθεση πλέον. Δεν είναι αποκομμένη η Ελλάδα, αφού είναι στην Ε.Ε.. Φέρτε νομοθεσία, βάλτε το προϋπόθεση απαραίτητη ότι χρειάζεται Proficiency. Δεν μπορεί να έχει ένας απλός υπάλληλος και ένα μην έχει ο εισαγγελέας. Επίσης, να ξεκινήσει το Υπουργείο Δικαιοσύνης επιμορφωτικά σεμινάρια.

Συνεχίζω με το άρθρο 23. Δηλαδή, πραγματικά για αυτό το άρθρο 23, εγώ θα πω το εξής. «Σηκώσαμε μεγάλο καπνό και σκόνη» με το άρθρο 23, αλλά δώσατε και σεις λαβές πολλές. Δηλαδή, τι το βάλατε; Δεν σώζεται η δικαιοσύνη με το άρθρο 23, αν θα είναι παραπάνω οι κόλλες χαρτί, το πλαφόν στις σελίδες, εν πάση περιπτώσει, λιγότερες ή περισσότερες. Δεν είναι όμως και μεταρρύθμιση ή καινοτομία για τα πούμε όλα, αυτό το πλαφόν στην έκθεση των δικογράφων. Δεν είναι μεταρρύθμιση τώρα αυτό. Μια χαζομάρα είναι, βγάλτε την, γιατί χάσαμε χρόνο. Δηλαδή, αντιλαμβάνομαι την αγανάκτηση, παιδιά πολύ μεγάλη φασαρία κάναμε για αυτό. Σημαντικό είναι, αλλά δεν είναι ο ακρογωνιαίος λίθος στη λειτουργία των δικαστηρίων. Εντάξει, αφήστε το να πάει στο καλό, να φύγει και να πάμε σε άλλα πράγματα.

Θα κλείσω, σε ό,τι αφορά αυτό το νομοσχέδιο, κύριε Υπουργέ, με μια βασική θέση του κόμματός μας σχετικά με το άρθρο 35. Είμαστε αρνητικοί σε οποιαδήποτε τοποθέτηση ΜΚΟ ως εθνικό όργανο και είναι ξεκάθαρο.

Πιστεύουμε ότι ο ρόλος και η δράση τους έχει πάρει ανεξέλεγκτες διαστάσεις και σε κάθε περίπτωση, δεν γίνεται ΜΚΟ να συμμετέχουν σε εθνικά συλλογικά όργανα. Είναι απλά ενάντια στο dna της Ελληνικής Λύσης αυτό, ξεκάθαρα, ένα dna που σε αντίθεση με αυτό των ΜΚΟ, προτάσσει πάντα το συμφέρον των Ελλήνων.

Πάμε τώρα σε αυτά τα θέματα, τα οποία αναφέρθηκαν και φέρω και μία ευθύνη, γιατί έβαλα τη σπίθα χθες, στα θέματα που είναι έξω από το νομοσχέδιο. Απευθυνόμενος στην αριστερά γενικά, όχι στο Κ.Κ.Ε. που είναι το μόνο κόμμα που πάει συντεταγμένα, οργανωμένα και τα λοιπά. Δεν αναφέρθηκα καν, ποτέ δεν είπα εγώ το Κ.Κ.Ε., είπα στην αριστερά γενικά. Τώρα, ποιος θα πάρει τον τίτλο αυτόν, βρείτε τα, είστε και πολλοί. Μόνο προσκλήσεις δεν τύπωσε η αριστερά, για τις κινητοποιήσεις και για να βγάλουν τον κόσμο στο δρόμο. Φυσικά και διαφωνούμε με τους άθλιους χειρισμούς της Κυβέρνησης, την οποία έχουμε κατακεραυνώσει. Είναι άθλιοι οι χειρισμοί της Κυβέρνησης στην πανδημία, αγανάκτησε ο κόσμος, αλλά άλλο αυτό και άλλο προτρέπω τον κόσμο να βγει έξω. Όταν, λοιπόν, ο αρχηγός της αξιωματικής αντιπολίτευσης λέει, ότι ναι, παίρνω το ρίσκο και καλώ τον κόσμο να βγει στους δρόμους, είναι σαν να τυπώνει προσκλητήρια για να τους πει βγείτε έξω. Είναι προνόμιο της αριστεράς, να διαφωνεί; Θεωρείτε, ότι εμείς δεν διαφωνούμε; Θεωρείτε, ότι οι δικοί μας ψηφοφόροι, της δικής μας ιδεολογικής προσέγγισης, είναι ικανοποιημένοι από τα μέτρα; Δεν είναι αγανακτισμένοι; Αν όμως η Ελληνική Λύση, αν ο Κυριάκος Βελόπουλος έλεγε «βγείτε στους δρόμους», θα τον είχατε κρεμάσει. Κάντε το εικόνα λίγο, για να λέμε τα πράγματα όπως είναι. Προφανώς, ο κόσμος είναι αγανακτισμένος, άλλο αυτό. Διαφωνούμε κι εμείς με τη μάσκα. Διαφωνώ, αλλά πειθαρχώ, άλλο το ένα, άλλο το άλλο. Κάπως είπατε για ομαλή ή ανώμαλη πειθαρχία, δεν το καταλαβαίνω πραγματικά, είναι απίστευτα πράγματα. Δεν σέβεστε, λοιπόν, τους υπόλοιπους; Προφανώς, τα έχουν κάνει μαντάρα και θα το πληρώσουν το μάρμαρο, έχουμε εκλογές τώρα, μην ανησυχείτε, αλλά όχι τώρα να προτάσσουμε το κομματικό συμφέρον μας μπρος το καλό των πολιτών.

Δείξατε ότι δεν μπορείτε να διαχειριστείτε την κρίση. Δυστυχώς, αποτύχατε. Είπε η κυρία Γιαννακοπούλου, τώρα θα ανοίξετε που έχει κρούσματα; Οκτώ μήνες σας λέμε, ανοίξτε την αγορά, ανοίξτε το λιανεμπόριο με προσοχή, με μέτρα. Στο Τέξας που έχει 30 εκατομμύρια πληθυσμό, ο κυβερνήτης τους είναι χαζός που τα άνοιξε; Βλέπει ότι σε σχέση με άλλες πολιτείες, λίγο πολύ τα ίδια είναι. Πρέπει να ανοίξει η αγορά. Πέθανε η αγορά, το λέμε οκτώ μήνες τώρα. Τι να κάνουμε, να τους βγάλουμε στον δρόμο, να πούμε βγείτε έξω, το λέμε οκτώ μήνες ότι διαφωνούμε με την κυβέρνηση;

Ατομική ευθύνη. Κύριε Πάτση, ακούστε αυτό. Δεν θα κατηγορείτε τους πολίτες, η ατομική ευθύνη αφορά σε όλους, κύριοι της Κυβέρνησης. Όταν ο ίδιος ο νομοθέτης δεν τηρεί το νόμο και δίνει τέτοιο παράδειγμα, τότε υπάρχει πρόβλημα, που δεν είναι καν νόμοι, είναι διαγγέλματα τηλεοπτικά. Αν καταλάβει ο ελληνικός λαός, ότι τόσο καιρό υπακούει σε διαγγέλματα τηλεοπτικά, στα δελτία των 8 και όχι σε νομοθέτηση, σε νόμους, είναι εξοργιστικό. Όταν όμως εσύ νομοθετείς και είσαι ο πρώτος που παραβαίνει τον νόμο, τι παράδειγμα δίνεις για τους υπόλοιπους; Ο πρωθυπουργός έχει ζητήσει τέσσερις φορές συγγνώμη. Ζητήστε ατομική ευθύνη από τον πρωθυπουργό, που είναι ο αρχηγός του κράτους και νομοθετεί και ο ίδιος δεν τηρεί τους νόμους. Εντάξει, ας πει κι ο κόσμος συγγνώμη, για να μην του βάλουν πρόστιμο 300 ευρώ. Έτσι είναι, δεν έχετε καθαρή τη φωλιά σας η Νέα Δημοκρατία, η Κυβέρνηση, για να κουνάτε το δάχτυλο και να ζητάτε ατομική ευθύνη από τον κόσμο. Δεν την έχετε καθαρή, τι να κάνουμε τώρα.

Δήλωση Κυμπουρόπουλου, το θέμα που έθεσε το Κίνημα Αλλαγής. Θέλω κάποιος να σας ενημερώσει όλους, όσους έχετε αυτή την άποψη, ότι η άμβλωση δεν είναι μέθοδος αντισύλληψης, δεν ξέρω αν το έχετε συνειδητοποιήσει. Υπάρχουν χάπια, υπάρχουν προφυλακτικά και άλλες μορφές προστασίας από μία εγκυμοσύνη, που κάποιοι τη λένε ανεπιθύμητη.

Η αμέλεια, όμως, γίνεται δολοφονία και η άμβλωση δεν είναι τρόπος αντισύλληψης. Ξέρετε, είναι πολύ περίεργο αυτό που συναντά κάποιος στη δημοκρατία, κύριε Υπουργέ, δηλαδή, οι ίδιοι άνθρωποι που λένε, ότι το σώμα μας, για τα εμβόλια τώρα, δεν μας ανήκει, εάν κινδυνεύουμε από θάνατο όλοι οι άνθρωποι, είμαστε υπέρ των εμβολιασμών, πρέπει να εμβολιαστούμε κ.λπ., γιατί δεν είναι που μου ανήκει το σώμα, εδώ πρέπει να σώσω και το κόσμο. Οι ίδιοι άνθρωποι που λένε αυτό, είναι υπέρ των αμβλώσεων, υπέρ της δολοφονίας ανθρώπων δηλαδή, δεν το σώμα μας ανήκει. Στη περίπτωση τη δεύτερη, το σώμα μας ανήκει. Δηλαδή, δεν μπορούμε να πούμε στα εμβόλια, ότι το σώμα μου ανήκει και δεν θέλω να το κάνω, γιατί δεν μπορώ να ταξιδέψω, δεν μπορώ να πάω κινηματογράφο, δεν μπορώ να πάω οπουδήποτε, πρέπει να υπάρχει πιστοποιητικό εμβολίου. Το παρουσιάζει και το διαφημίζει ο Πρωθυπουργός σας, κ. Τσιάρα, πολύ έντονα κιόλας, πρωτοστάτησε γι' αυτό το πιστοποιητικό εμβολιασμού. Εκεί το σώμα μας ανήκει, στα εμβόλια. Δεν είναι έτσι. Αυτή είναι η δική μας σκέψη και ο δικός μας τρόπος που βλέπουμε τα πράγματα.

Θεωρώ, ότι βοηθάει πάρα πολύ στο πολιτικό λόγο, να βλέπουμε τα πράγματα όπως είναι. Και κλείνω με αυτό, ότι η διαμαρτυρία και οι πορείες και τα συλλαλητήρια, δεν είναι προνόμιο των αριστερών. Δεν καταλαβαίνω γιατί πρέπει να έχουν το προνόμιο αυτό οι αριστεροί. Οι αριστεροί γιατί να έχουν αυτό το προνόμιο; Είναι προνόμιο όλων των Ελλήνων. Το Σύνταγμά μας το προβλέπει, το δικαίωμα του συνέρχεσθαι, της διαμαρτυρίας κ.λπ.. Απλά είναι στάση υπευθυνότητας, να κάνεις σκληρή κριτική, να δίνεις τις προτάσεις σου, να δικαιώνεσαι για όσα έχεις πει εδώ και 8 μήνες, και να προφυλάσσεις και να σέβεσαι τον συνάνθρωπο. Δεν γίνεται να έχουμε 120 συλλαλητήρια σε 40 μέρες εν μέσω πανδημίας. Απλά δεν γίνεται. Η λογική λέει αυτό και εμείς υπερασπιζόμαστε τη λογική.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα(Νόνη), Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ - ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κυρία Πρόεδρε, κύριε Υπουργέ, κυρίες και κύριοι συνάδελφοι, θα μου επιτρέψετε, ξεκινώντας, να απαντήσω στον Εισηγητή της Ν.Δ., τον κ. Πάτση, ο οποίος επέλεξε σήμερα, αφιερώνοντας μάλιστα, μεγάλο μέρος της παρέμβασής του, να απαντήσει στο χθεσινό μου σχόλιο για τον κ. Γεωργιάδη. Από κεκτημένη ταχύτητα και μόνο, θεώρησε, πως έπρεπε να απαντήσει στον ΣΥΡΙΖΑ. Φαίνεται να ξεχνά, ή να επιλέγει να ξεχνά, ο συνάδελφος της Ν.Δ. και όλα τα υπόλοιπα κόμματα. Γιατί προφανώς, η Αντιπολίτευση ενοχλεί.

Επιπλέον, επιτρέψτε μου να πω, ότι το σχόλιό μου, δεν είχε ούτε αντιπολιτευτική, ούτε μικροπολιτική χροιά, ήταν ένα σχόλιο που γέννησε η κοινή λογική, την οποία, κυρίες και κύριοι της Συμπολίτευσης, επιλέγεται να αγνοείται για ακόμη μια φορά. Τι λέω, λοιπόν. Ότι ήταν ένα σχόλιο που γέννησε η λογική. Γιατί αφενός, ούτε η ίδια η εκκλησία γνώριζε τη δυνατότητα έκδοσης ειδικής άδειας, για ένα μυστήριο που έχει απαγορευτεί λόγω των μέτρων και αφετέρου, αν όντως υπάρχει αυτό το δικαίωμα και το έχουν οι πολίτες, θα ήθελα να σας ζητήσω, να μας ενημερώσετε, σε ποια ΚΥΑ, ή σε ποια υπουργική απόφαση, υπάρχει η πρόβλεψη αυτή, ώστε να ενημερωθούμε, τόσο εμείς, αλλά κυρίως οι πολίτες που μας ακούν και να μπορέσουν και εκείνοι να επιδιώξουν να πάρουν μια τέτοια ειδική και καθόλα νόμιμη άδεια.

Άρα, κυρίες και κύριοι συνάδελφοι, τα ερωτήματα που προκύπτουν είναι δύο. Το πρώτο είναι, που ορίζεται, ότι μπορεί να πραγματοποιηθεί βάπτιση μετά από ειδική άδεια και το δεύτερο, για ποιο λόγο δεν το γνώριζε καν η Ιερά Σύνοδος. Να καταλάβετε, κυρίες και κύριοι της Ν.Δ., πως δεν μπορείτε να συνεχίζεται να υποτιμάται τη νοημοσύνη τη δική μας, αλλά κυρίως, δεν μπορείτε να συνεχίζεται να υποτιμάται τη νοημοσύνη των πολιτών, που μας ακολουθούν, που μας ακούν και ακολουθούν όλους αυτούς τους μήνες τα υγειονομικά μέτρα, τα οποία εισηγούνται οι ειδικοί, γιατί ένα είναι το μόνο σίγουρο, οι πολίτες βλέπουν, ακούν και κρίνουν.

Γυρνώντας τώρα στο νομοσχέδιο, θα σταθώ, ξεκινώντας στα άρθρα 4, όπου περιγράφονται τα προσόντα των υποψηφίων για τη θέση του Ευρωπαίου Εισαγγελέα και βλέπουμε, πως θα πρέπει οι υποψήφιοι να έχουν πολύ καλή γνώση επιπέδου C1 της αγγλικής γλώσσας και στο 8, που αναφέρονται τα προσόντα των υποψηφίων για τις θέσεις Ευρωπαίων Εντεταλμένων Εισαγγελέων, οι οποίοι θα πρέπει να έχουν καλή γνώση επιπέδου αγγλικών Β2.

Το παρατήρησαν και οι συνάδελφοι πριν από μένα, αλλά και σε μας προκαλεί εντύπωση η μείωση αυτών των προσόντων γνώσης ξένης γλώσσας, ειδικά όταν μιλάμε για θέσεις που προϋποθέτουν στενή επαφή με ξένους δικαστικούς υπαλλήλους και με ξένες αρχές.

Είπατε χθες, κύριε Υπουργέ, πως είναι δύσκολο εύκολα να βρεθούν υποψήφιοι με άριστη γνώση αγγλικών. Θα μπορούσε όμως, να υπάρχει ως πρόβλεψη με την ευχέρεια - αν δεν βρεθεί υποψήφιος - να μπορούν να εκδηλώσουν ενδιαφέρον και άλλοι που δεν έχουν Proficiency στα Αγγλικά, αλλά έχουν κάποιο χαμηλότερου επιπέδου πτυχίο. Το κατανοούμε, αλλά θεωρούμε πως αυτά θα πρέπει να είναι ρητά η στόχευση για άριστη γνώση με την πρόβλεψη αν δεν βρεθεί να διευρυνθεί το πλαίσιο.

Στο άρθρου 21, για την αύξηση του αριθμού των δικαστικών λειτουργών συγκεκριμένα των αεροπαγιτών κατά 9, των αντεισαγγελέων του Αρείου Πάγου κατά δύο των αντεισαγγελέων Εφετών κατά 3 και των Εισαγγελέων πρωτοδικών κατά 4.

Το ανέφερα και τις προηγούμενες μέρες, θα το επαναλάβω και σήμερα, παρότι είναι ένα θετικό βήμα δεν αρκεί. Δεν αρκεί αν δεν αποτελέσει μέρος μιας ευρύτερης και γενικότερης ενίσχυσης και αύξησης των δικαστικών λειτουργών στα δικαστήρια που καλούνται να σηκώσουν και να εξετάσουν τον κύριο όγκο των υποθέσεων, υποθέσεων που γεμίζουν τα δικαστικά πινάκια της χώρας μας.

Ταυτόχρονα, δεν γίνεται να παραβλέψουμε την έντονη ανάγκη αύξησης του αριθμού των γραμματέων και των διοικητικών υπαλλήλων, οι οποίοι καλούνται να ανταποκριθούν σε πολλά καθήκοντα ταυτόχρονα και σε έναν τεράστιο φόρτο εργασίας. Μόνο αν γίνουν στρατηγικά και μελετημένα βήματα με ορθή ενίσχυση από τη μία πλευρά του αριθμού των δικαστών πρωτοδικείων και ειρηνοδικείων, αλλά και των θέσεων των δικαστικών υπαλλήλων από την άλλη, θα δούμε πραγματικά ταχύτερη απονομή δικαιοσύνης και πραγματική ελάφρυνση των αιθουσών. Μέχρι τότε οποιαδήποτε πρόσκαιρη λύση και βήμα είναι θετική, αλλά αυτό παραμένει μια πρόσκαιρη λύση.

Κυρίες και κύριοι συνάδελφοι, τόσο το δικαίωμα πρόσβασης στη δικαιοσύνη, όσο και αυτό της δίκαιης δίκης είναι θεμελιώδη για ένα κράτος δικαίου και μια πολιτεία του 21ου αιώνα. Για αυτό θα πρέπει να είναι πάντοτε πρωταρχική μας μέριμνα η διασφάλιση και η θωράκιση τους. Κανείς δεν αμφισβητεί πως τον τελευταίο καιρό βιώνουμε μια πραγματικά- μια πρωτόγνωρη κατάσταση, όπως είναι η πανδημία και η προσπάθεια για τη διαχείριση της.

Όμως η πανδημία έχει δύο τουλάχιστον διαστάσεις, την υγειονομική, τη σημασία της οποίας όλοι εξαρχής αναγνωρίσαμε και στηρίξαμε και την οικονομική. Με γνώμονα την προφύλαξη της δημόσιας υγείας πολλές δραστηριότητες, κλάδοι και υπηρεσίες έκλεισαν για μεγάλο διάστημα με άμεση επίπτωση για τους πολίτες.

Μεταξύ αυτών είναι και τα δικαστήρια της χώρας. Ένα κλείσιμο που έφερε τεράστιες επιπτώσεις τόσο στην απονομή δικαιοσύνης, όσο και στους ίδιους τους δικηγόρους που είδαν τις οικονομικές συνέπειες του κορωνοϊού να τους χτυπούν την πόρτα. Και είναι καιρός για την ακρίβεια δεν έχουμε άλλο χρονικό περιθώριο καθυστέρησης, να συζητήσουμε για την επαναλειτουργία των δικαστηρίων φυσικά με την τήρηση όλων των υγειονομικών μέτρων με χρονική απόσταση μεταξύ των εκδικάσεων, με την παροχή και χρήση μέσων ατομικής προστασίας, με τη μείωση του αριθμού των ευρισκομένων στην αίθουσα σε κάθε υπόθεση, με μαζικά και επαναλαμβανόμενα τεστ - κάτι που θα πρέπει - έτσι κι αλλιώς να εφαρμοστεί σε κάθε χώρο εργασίας για την ασφάλεια των εργαζομένων, αλλά και των πολιτών επισκεπτών.

Γιατί το έχουμε πει από την αρχή, δεν αρκούν οι στοχευμένοι έλεγχοι, θα πρέπει να γίνονται μαζικά και επαναλαμβανόμενα τεστ. Προτάσεις υπάρχουν πολλές και έχουν τεθεί στο τραπέζι και από μας, από τους εκπροσώπους των κομμάτων και κυρίως, από τους εκπροσώπους των φορέων. Θα πρέπει να επαναλειτουργήσουν τα δικαστήρια καθώς δεν είναι μόνο ζήτημα οικονομικών επιπτώσεων - πλέον τίθεται ζήτημα δημοκρατίας και δικαιοσύνης - καθώς η δημοκρατία και η δικαιοσύνη είναι δύο έννοιες άρρηκτα συνδεδεμένες και η απόδοση δικαιοσύνης, η οποία διασφαλίζεται με την απρόσκοπτη λειτουργία των δικαστηρίων είναι απαραίτητο να ανακάμψει. Κανείς δεν είπε πως η υγεία δεν είναι πάνω από όλα, αλλά υπάρχουν τρόποι και η υγεία και η ασφάλεια να προασπίσουν και τα δικαστήρια να λειτουργούν.

Αναμένουμε να δούμε την τροπολογία, που θα φέρετε, κύριε Υπουργέ, αύριο για το συγκεκριμένο θέμα, γιατί πράγματι υπάρχουν πολλά θέματα, τα οποία θα πρέπει να ρυθμιστούν και δεν αγγίζονται από το άρθρο 20, του νομοσχεδίου που συζητάμε.

Ταυτόχρονα, όπως είπα και εχθές και εγώ και άλλοι συνάδελφοι, πρέπει να συζητήσουμε πώς θα στηριχθούν οι δικηγόροι, εκ των οποίων, ένας μικρός αριθμός, μόνο, έχει λάβει μια πολύ μικρή ενίσχυση, η οποία με δεδομένους τους μήνες απραξίας και μη εργασίας είναι πενιχρή, αλλά ακόμη και αυτοί που έλαβαν την «Επιστρεπτέα Προκαταβολή» είναι εξαιρετικά λίγοι. Δεν μπορούμε να αφήνουμε χωρίς βοήθεια και στήριξη ολόκληρους κλάδους που έχουν «χτυπηθεί» από την πανδημία και οι επιστήμονες είναι ένας από αυτούς. Ας το κάνουμε έστω και τώρα, ας τους βοηθήσουμε τώρα που είμαστε, όχι «στο παραπέντε», αλλά κυριολεκτικά στο «και πέντε».

Θα κλείσω για ακόμη μια φορά με το θέμα του «κόφτη» του άρθρου 23, ζητώντάς σας και πάλι και εγώ, όπως το ζητάει σύσσωμη η Αντιπολίτευση, να το αποσύρετε και να ξεκινήσετε μια πραγματική διαβούλευση επί του θέματος με όλους τους εμπλεκόμενους φορείς.

Δεν είναι δυνατόν, κύριε Υπουργέ, να φέρνετε μια τόσο σημαντική αλλαγή για την οποία δεν υπάρχει, μάλιστα, καμία επιστημονική έρευνα, παρά μόνο εμπειρική παρατήρηση, όπως μάθαμε εχθές και όπως ενημερωθήκαμε, όπως είναι ο περιορισμός της έκτασης των δικογράφων των υποθέσεων που φτάνουν στο ΣτΕ, χωρίς να έχετε ούτε ενημερώσει ούτε καν συζητήσει με τους δικηγόρους, τους οποίους θα επηρεάσει άμεσα.

Δυστυχώς, είναι ένας περιορισμός που δεν μπορεί να εξεταστεί ξεχωριστά από τον πρόσφατο περιορισμό στο χρόνο αγόρευσης και φυσικά, είναι ένας περιορισμός που καθιστά ταξικό, αν θέλετε, το δικαίωμα στη δικαιοσύνη. Κι αυτό, γιατί κάποιος που μπορεί να επωμιστεί το επιπλέον κόστος, κάποιος πελάτης που μπορεί να καλύψει το επιπλέον κόστος που θα φέρει το πρόστιμο, το οποίο θα έρθει με την παράβαση της πρόβλεψης για δικόγραφα 30 σελίδων, θα υπερτερεί έναντι κάποιου άλλου που δεν έχει την οικονομική δυνατότητα να πληρώσει το πρόστιμο.

Η πρόσβαση στη δικαιοσύνη θα πρέπει να διασφαλίζεται για όλους και να μην δημιουργούμε επιπλέον ταξικές παραμέτρους που έτσι κι αλλιώς γεννούν, οι οικονομικές και κοινωνικές ανισότητες. Θα πρέπει να κάνουμε ότι μπορούμε, ώστε αυτές οι διαφορές να «αμβλυνθούν». Ελπίζουμε, αν και φοβόμαστε πως είναι εξαιρετικά πιθανό να συμβεί, να μην αποτελέσει η συγκεκριμένη διάταξη έναν κακό προάγγελο ενός παρόμοιου «κόφτη» που θα έρθει να μπει στα δικόγραφα και των υπολοίπων δικαστηρίων της χώρας μας.

Κύριε Υπουργέ, παρακαλούμε να αποσύρετε τη διάταξη και να την επαναφέρετε, αν προκύψει πως πράγματι είναι σκόπιμο να τεθεί ένας περιορισμός στην έκταση των δικογράφων, αφού προχωρήσετε σε πραγματικό και ουσιαστικό διάλογο με τους δικηγόρους και όχι μόνο με τους δικαστές που είναι και εκείνοι που ζήτησαν την οριοθέτηση ενός τέτοιου «κόφτη». Έτσι κι αλλιώς, δεν αποτελεί μέρος της Οδηγίας που καλούμαστε να ενσωματώσουμε, άρα μπορεί κάλλιστα να επανέλθει σε επόμενο σχέδιο νόμου του Υπουργείου Δικαιοσύνης.

Κλείνοντας, σίγουρα υπάρχουν καθυστερήσεις στη διεξαγωγή δικών και στην απονομή δικαιοσύνης, όμως, δεν μπορούμε να θεωρούμε ως βασική λύση τον περιορισμό της έκτασης των δικογράφων, ειδικά όταν δεν υπάρχει καμία απόδειξη πως πραγματικά κάτι τέτοιο θα είναι ωφέλιμο. Δεν είναι δυνατόν να «χρεώνουμε» στους δικηγόρους τις όποιες καθυστερήσεις όταν δεν υπάρχουν ούτε καν αρκετοί διοικητικοί υπάλληλοι για διεκπεραιώσουν όλες τις εκκρεμότητες.

Ας καλυφθούν όλα αυτά τα κενά και αν τότε δεν βελτιωθεί η κατάσταση, να μπούμε στη συζήτηση για οποιουσδήποτε περιορισμούς και αυτή η συζήτηση να γίνει πάντα σε συνεργασία και εν γνώση των άμεσων ενδιαφερομένων και των εμπλεκομένων.

Ευχαριστώ.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Πρόεδρε, θα είμαι «λακωνικός». Σε ότι αφορά το άρθρο 23. Εχθές είχα θέσει, κύριε Υπουργέ, το διαδικαστικό θέμα, πώς θα γίνεται η συνεννόηση της Γραμματείας με τον Δικαστή για την ειδοποίηση της υπέρβασης του ορίου και ότι δύναται, νομίζω ότι εκεί πρέπει να γίνει μία διευκρίνιση, πώς ακριβώς το εννοείτε;

Σήμερα, επανέρχομαι για να ρωτήσω, πώς προέκυψαν οι 30 σελίδες. Δηλαδή, τι είναι αυτό που όρισε ότι οι 30 σελίδες είναι το όριο; Γιατί όχι 40 σελίδες, γιατί όχι 50 σελίδες; Δηλαδή, ένα στοιχείο για να δούμε αν όντως…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ήταν η πρόταση επί του νομοσχεδίου της Ολομέλειας του Συμβουλίου της Επικρατείας. Από εκεί προέκυψε.

**ΘΕΟΦΙΛΟΣ ΞΑΝΘΟΠΟΥΛΟΣ:** Άρα δηλαδή, δεν μου αρέσει ότι το αποδεχόμαστε άκριτα. Αυτό θέλω να πω. Αυτό λέμε, να γίνει μια συζήτηση όπως ανέφεραν και άλλες πτέρυγες της Βουλής αν υπάρχει δηλαδή ένα θέμα να το δούμε σε εν ευθέτω χρόνω, δεν είναι με το μαχαίρι στο λαιμό να αποφασίσουμε.

Τώρα, στο άρθρο 32, κ. Υπουργέ, υπάρχει ένα πάρα πολύ σοβαρό πρόβλημα. Το ανέφερα εχθές, που έχει σχέση βεβαίως με τη λειτουργία του Ταμείου του Νομικού Προσώπου Δημοσίου Δικαίου, που είναι το ΤΑΧΔΙΚ, που έχει Διοικητικό Συμβούλιο και το Διοικητικό Συμβούλιο έχει την ευθύνη. Το Διοικητικό Συμβούλιο, λοιπόν, ουσιαστικά τίθεται εκ ποδών.

Από την άλλη πλευρά, υπάρχουν και άλλα ζητήματα, τα οποία τα επεξεργάστηκα μετά, που το ΤΑΧΔΙΚ είναι ένα Νομικό Πρόσωπο Δημοσίου Δικαίου, το οποίο χρηματοδοτείται και από την δικηγορική ύλη. Δηλαδή, οι δικηγόροι καταβάλλουν και εκπροσωπούνται στο Διοικητικό Συμβούλιο και ξαφνικά όλοι αυτοί που είναι οι «αιμοδότες» της περιουσίας του ΤΑΧΔΙΚ, ξαφνικά χάνουν αυτό για το οποίο έχουν μία ευθύνη και απέναντι στα ταμεία τους και στη δικηγορία και στη λειτουργία της δικηγορίας, αλλά και απέναντι στους συναδέλφους.

Δεύτερη σκέψη. Εάν τώρα πάει στη Γενική Γραμματεία Αντεγκληματικής Πολιτικής και με την δεδομένη την πολιτική βούληση της Κυβέρνησης για ΣΔΙΤ, στην ουσία δηλαδή τι θα γίνεται; Θα συνεχίσουν αυτοί οι πόροι του ΤΑΧΔΙΚ να χρηματοδοτούν και να συμμετέχουν στο καινούργιο σχήμα; Μιλάω για το από δω και μετά. Δηλαδή, θα συνεχίσει να εισπράττει τα ΤΑΧΔΙΚ από τις δικηγορικές πράξεις και θα συμμετέχει στη λειτουργία του ΣΔΙΤ; Μιλάω, επί της Αρχής.

Δηλαδή, είναι δυνατόν να τροφοδοτείται ο λογαριασμός του ΤΑΧΔΙΚ από τις δικηγορικές πράξεις, που είναι χιλιάδες δεκάδες ανά την επικράτεια και αυτό να πηγαίνει σε μελλοντικό χρόνο σε έναν κοινό κορβανά με τον ιδιώτη, ο οποίος θα έχει την ευθύνη λειτουργίας του όλου του σωφρονιστικού καταστήματος;

Εκφράζω προβληματισμούς. Δεν έχω απαντήσεις. Με απασχολεί επί της ουσίας και το πώς μπορεί αυτό το πράγμα να αντιμετωπιστεί.

Και τέλος, να κάνω και μία συνθετική πρόταση για το θέμα της ξένης γλώσσας του Εισαγγελέα. Επειδή όντως εάν το είπε ο Εισαγγελέας ότι δεν έχουμε μια άριστη γνώση πρέπει να το αντιμετωπίσουμε. Αν κάναμε μία κλίμακα μοριοδότησης σε σχέση με το επίπεδο της γλώσσας, έτσι ώστε στο αμέσως προσεχές διάστημα να καλυφθεί, νομίζω μπορούμε να το αντιμετωπίσουμε και αυτοί που έχουν την άριστη γνώση να μοριοδοτηθούν περισσότερο και να καλύψουν τις θέσεις αν υπάρχουν, αυτοί που δεν έχουν, για να έρθουν να προστεθούν.

Και επίσης, αντιμετωπίζουμε με τον τρόπο αυτό και τη δυσκολία σε πρώτη φάση εφόσον δεν υπάρχουν άριστοι, εννοώ άριστο επίπεδο γνώσης, εάν εμφανιστούν μόνο τρεις θα πάρουνε αυτοί τις θέσεις, γιατί ακριβώς είναι τυπικό προσόν.

Άρα, μήπως πρέπει να υπάρχει αυτού του τύπου η ευελιξία.

Σας ευχαριστώ πολύ.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ:** Ξεκινάω με μία παρατήρηση σχετικά με το «γιατί ο κόσμος κατεβαίνει σε διαδηλώσεις και διαμαρτυρίες». Εάν η κυρία Γιαννακοπούλου και ο κ. Χήτας πιστεύαν ότι «ο ΣΥΡΙΖΑ με το μαγικό ραβδάκι, ξαφνικά, κινητοποίησε ολόκληρη την κοινωνία, παιδιά, γυναίκες, άντρες, νέους», μάλλον ο ΣΥΡΙΖΑ πρέπει αυτή τη στιγμή, να είναι μια τεράστια πλειοψηφία στη κοινωνία και σε πολιτικό επίπεδο έπρεπε, να κυριαρχεί. Μήπως κυριαρχεί; Αυτή είναι η αγωνία σας;

Δεν κατεβαίνει ο κόσμος για αυτό το πράγμα, αγαπητή κυρία Γιαννακοπούλου, κυρία συνάδελφε και κ. Χήτα. Ο κόσμος κατεβαίνει τώρα πλέον σε 100, 110, 140, 500 κινητοποιήσεις και διαδηλώσεις, γιατί η οργή, η αγανάκτηση και η απελπισία του έχει περάσει τα όρια. Ξέρετε, στην κοινωνική ψυχολογία υπάρχει ένα δόγμα, που λέει «όταν σπρώχνεις έναν πολίτη ή μια πλειοψηφία πολιτών στα όριά της, τότε θα αντιληφθείς, δυστυχώς, ότι δεν υπάρχουν όρια». Αυτό κρατήστε το και δώστε μια ερμηνεία τέτοια και όχι να κάνετε επιθέσεις στην Αξιωματική Αντιπολίτευση.

Μάλιστα, όσες φορές, δε, γίνεται αυτό το πράγμα, ποτέ μα ποτέ δε γίνεται αναφορά σε όλα τα Κόμματα της Αντιπολίτευσης, που υποστηρίζουν το ίδιο, παρά μόνο στην Αξιωματική Αντιπολίτευση. «Ο Τσίπρας και ο ΣΥΡΙΖΑ». Όσον αφορά στο «τι λέει το ΜέΡΑ25, τι λέει το Κ.Κ.Ε., τι λένε τα άλλα Κόμματα της Αντιπολίτευσης», τσιμουδιά. Αντιλαμβανόμαστε την πολιτική σκοπιμότητα και ως τέτοια την αντιμετωπίζουμε.

Δεύτερον, σχετικά με το άνοιγμα των δικαστηρίων, το λέω εκ προοιμίου, πριν πάω στα άλλα θέματα, για να τελειώσω. Κύριοι Υπουργοί, πρέπει, να ξέρετε ότι, πράγματι, υπάρχει ένα ζήτημα με το θέμα της υγείας. Το πρόβλημα με τα δικαστήρια, κυρίως, είναι των ποινικών δικαστηρίων, γιατί φανταστείτε ότι ένα δικαστήριο κακουργηματικής μορφής, που είναι σε έναν κλειστό χώρο, διαρκεί πάρα πολλές ώρες. Μπορεί και δεύτερη μέρα και τρίτη μέρα. Εκεί είναι το ζήτημα. Όμως, το θέμα με τις διοικητικές και τις πολιτικές δίκες, μπορεί να γίνουν πολλές άμεσες, ταχύτατες παρεμβάσεις, που να δώσουν τη δυνατότητα, να γίνουν περισσότερες δίκες, να συμμετέχει περισσότερος κόσμος και ο δικηγόρος να τρέχει, να ασκήσει το λειτούργημά του και το επάγγελμά του.

Κρατάω μια επιφύλαξη μόνο για τις ποινικές δίκες, που κατά την κρίση του Προεδρεύοντος του κάθε δικαστηρίου, θα μπορούσε να διαρκέσει πάρα πολύ χρόνο με πολλά άτομα. Εκεί μπορεί, να υπάρξει ένα ζήτημα, ένα πρόβλημα. Τα άλλα δικαστήρια, πολιτικά και διοικητικά δε νομίζω σήμερα, να μη μπορούμε, να έχουμε μια άλλη αντιμετώπιση με το σταδιακό άνοιγμά τους, πάντα τηρώντας τα υγειονομικά πρωτόκολλα.

Τρίτον, πολλές φορές σας έχω πει - εσάς κ. Τσιάρα, προσωπικά - ότι στο χώρο της Δικαιοσύνης, εάν δεν κυριαρχήσει μια κουλτούρα διαλόγου με τους φορείς της νομικής κοινότητας, δε θα έχετε καμία επιτυχία σε καμία νομοθετική πρωτοβουλία και καμία επιλογή των Υπουργείων σας. Εδώ, πρέπει, να κυριαρχεί η ρήση του Ηράκλειτου «εκ των διαφερόντων καλλίστην αρμονίαν και πάντα κατ’ έριν γίγνεσθαι». Μη φοβάστε, δηλαδή, την εναντίωση ή τη διαμαρτυρία ή τη διαφορετική αντίληψη κι άποψη ενός Κόμματος με βάση το Κοινοβούλιο. Πρέπει, να το εκλαμβάνετε ότι είναι μια συμβολή στον διάλογο, αφού το Υπουργείο Δικαιοσύνης πρέπει, να είναι ο φωτεινός πυρσός, το λάβαρο της καλής νομοθέτησης και δεν πρέπει, να έχετε δυσανεξία απέναντι στην διαφορετική άποψη ή στον πολιτικό λόγο ή στη διαμαρτυρία ενός Κόμματος. Να το εκλαμβάνετε ως συμβολή σε ένα διάλογο εποικοδομητικό. Έτσι πρέπει, να είναι.

Τρίτον, σας έλεγα χθες ότι για να είναι η Ελλάδα, πραγματικά, ένα σύγχρονο ευρωπαϊκό κράτος, πρέπει, να είναι ένα Κράτος Δικαίου. Κοιτάξτε τώρα, να δείτε ότι ενώ εισάγουμε συνέχεια κοινοτικές οδηγίες και τις ενσωματώνουμε στο διοικητικό μας σύστημα, ταυτόχρονα, υπάρχει κενό σε αυτή την ευρωπαϊκή αντίληψη για το δικαιικό πολιτισμό σε μια σειρά ζητημάτων, τα οποία ως Υπουργείο δεν τα αντιμετωπίζετε ως αναγκαία και επείγοντα. Έγινε μεταφορά της σωφρονιστικής πολιτικής την επομένη των εκλογών όχι με νόμο, δηλαδή με την εμπλοκή των Κομμάτων και του Κοινοβουλίου, αλλά με ένα Προεδρικό Διάταγμα, το 81 του 2019, χωρίς κανένα διάλογο, με κανένα φορέα της νομικής κοινότητας. Πήρατε μια πολιτική επιλογή. Με ποιο τρόπο το κάνατε, όμως; Όχι μέσα από τη Βουλή κι αυτό στοιχειώνει και θα σας πω τη σχέση με το άρθρο 32.

Αναστείλατε το θεσμό της κοινωφελούς παροχής και κοινωφελούς εργασίας και σας λέγαμε στο Κοινοβούλιο τότε - εγώ ως Τομεάρχης Δικαιοσύνης του ΣΥΡΙΖΑ - ότι πρέπει ως ευρωπαίοι, να είμαστε επιεικείς για τη μικρή και μεσαία παραβατικότητα κι αυστηροί για τη σκληρή εγκληματικότητα. Σε αυτή τη λογική πρέπει, να υπάρχει πάντα η παροχή κοινωφελούς εργασίας είτε και ως εναλλακτικός τρόπος αντιμετώπισης μιας ποινής και όχι εγκλεισμό στη φυλακή, αλλά και ως κύριας ποινής. Αυτό είναι το βασικό. Ο θεσμός ίσχυε στη χώρα μας από το 1991, κ. Υπουργέ, και σήμερα δεν υπάρχει αυτός ο θεσμός και είναι η μοναδική χώρα από τις 27 της Ευρωπαϊκής Ένωσης.

Επίσης, κάτι που δεν υπάρχει σε κανένα άλλο ευρωπαϊκό κράτος, η απιστία να διώκεται κατ’ έγκληση, όπως το κάνατε, με τις απίστευτες μεθοδεύσεις και θα έλεγα, προσβλητικές για το κράτος δικαίου.

Ενός αδικήματος που, σε όλη την Ευρωπαϊκή Ένωση και τον ευρωπαϊκό πολιτισμό, διώκεται αυτεπαγγέλτως και στη χώρα μας να χρειάζεται έγκληση, για να ευνοήσουμε ευκαιριακά και περιστασιακά κάποιες υποθέσεις, στις οποίες ήταν καλούμενοι τραπεζικά στελέχη.

Αυτό διασκεδάζει, λοιπόν, την πίστη μας στις ευρωπαϊκές αρχές και στον υπάρχον ευρωπαϊκό νομικό πολιτισμό.

Τέλος, σχετικά με «το σπίτι του παιδιού». Χτες, πήρατε το λόγο και επιχειρηματολογήσατε, ότι όσα λέω δεν δικαιώνουν την άποψή μου, διότι ο ΣΥΡΙΖΑ δεν τα έκανε καλά.

Θα σας πω εγώ, κύριε Υπουργέ, τι κάνατε. Απαντάτε στις 5 Μαρτίου 2020, μετά από πέντε μέρες και σας συγχαίρω γι’ αυτό, σε μία ερώτηση του Βερναρδάκη και είπατε ότι, διαβάζω όπως το είπατε, «έχω δώσει την έγκριση συγκεκριμένων ποσών, προκειμένου να ολοκληρωθούν οι διαδικασίες στα τέσσερα από τα πέντε σπίτια και μάλιστα, τον επόμενο μήνα», τον Μάρτιο του 2020, δηλαδή, «αυτά θα λειτουργούν».

Πέρασε ένας χρόνος και δεν έγινε απολύτως τίποτα. Είπατε ότι τον επόμενο μήνα, το Μάρτιο 2020, θα λειτουργήσουν τα τρία από τα πέντε και δεν έγινε τίποτα. Σας έκανα εγώ ερώτηση, προσωπικά, ως τομεάρχης δικαιοσύνης, τον Οκτώβριο του 2020, για το ίδιο θέμα και δε μου απαντήσατε. Τον προηγούμενο μήνα, δε, το Σεπτέμβρη, είχαμε το πόρισμα του Συνηγόρου του Πολίτη, όπου επιστούσε την προσοχή για τις μεγάλες διαμαρτυρίες, ακόμα και του Ο.Η.Ε., σχετικά με το ότι δεν προστατεύονται τα κακοποιημένα παιδιά.

Χθες, αντί να πείτε ότι μέσα στα συσσωρευμένα προβλήματα, να τα αντιληφθώ, να τα κατανοήσω, λέτε ότι όλα τα κακώς κείμενα έρχονται γιατί ο νομοθέτης του 2017 έφερε την ΚΥΑ του 2019.

Μα, την έφερε. Μια ΚΥΑ, η οποία, κατά κοινή ομολογία, ήταν αριστοτεχνικά δομημένη και τελείωνε τα θέματα. Πρώτον, είχε πρόβλεψη για τα πέντε σπίτια, δεύτερον, για πρώτη φορά συντάχθηκε το πρωτόκολλο δικανικής συνέντευξης των ανηλίκων θυμάτων, για να καταθέτουν μια φορά και η κατάθεσή τους αυτή, βιντεοσκοπημένη, να αξιοποιείται από το δικαστήριο χωρίς την παρουσία του κακοποιημένου παιδιού.

Σήμερα, με το υπάρχον καθεστώς, τα παιδιά καταθέτουν στη ΓΑΔΑ και μάλιστα, με αναμιγνυόμενες όλες οι υπηρεσίες του κράτους, φτάνουν να καταθέτουν τα παιδιά δεκαοκτώ φορές.

Ποιο; Το κακοποιημένο και κάθε φορά να φέρνει στη μνήμη του και ίσως να ξαναβιώνει το κακοποιητικό γεγονός.

Τρίτον, με την κινητικότητα είχε εξασφαλιστεί το προσωπικό, έγινε εκπαίδευση, με χορηγίες του Νιάρχου και επελέγησαν και μισθώθηκαν και τα ακίνητα.

Σήμερα, κάθονται και επισήμως δεν κάνουν τίποτα, πληρώνουμε ενοίκια για τα πέντε σπίτια και μας διαμαρτύρεται και ο Ο.Η.Ε., γιατί δε λειτουργεί «το σπίτι του παιδιού».

Δε θα ήθελα να παραλείψω και θα κλείσω με μια παρατήρηση, κύριε Υπουργέ, το άρθρο 23 παρ.6, ανάγεται αποκλειστικά στα καθήκοντα του δικηγόρου και δε μπορεί να νομοθετεί η ελληνική πολιτεία, αγνοώντας τις θέσεις αυτού του σοβαρού δικηγορικού σώματος.

Είδατε χτες και τους εκπροσώπους και του προέδρου και του αντιπροέδρου. Δεν είναι κάποιο βίτσιο, ούτε κάποιο δαρβινικού τύπου ανακλαστικό, για κάτι που μας προσβάλλει ή μας τιμωρεί ή, για καθ’ οιοδήποτε τρόπο, επιβεβαιώνει την αξιοπιστία μας.

Δεν έχει να προσφέρει απολύτως τίποτα στην επιτάχυνση της διαδικασίας της δίκης και γι’ αυτό πάρτε το πίσω και φέρτε το σε ένα άλλο νομοσχέδιο, αφού προηγηθεί ένας μεγάλος διάλογος με το δικηγορικό σώμα.

Μην υποτιμάτε τους δικηγόρους, ιδίως σήμερα που πλήττονται κατ’ έναν σαρωτικό τρόπο από την δωδεκάμηνη πανδημία. Αν θέλετε να αποδείξετε, πράγματι, ό,τι ακούτε τους φορείς της νομικής κοινότητας, πάρτε το πίσω και φέρτε το σε ένα άλλο νομοσχέδιο.

Ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ο κ. Τσιάρας έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρία Πρόεδρε, κυρίες και κύριοι συνάδελφοι, νομίζω ότι με την ολοκλήρωση και της δεύτερης ανάγνωσης του νομοσχεδίου, εύκολα μπορεί κανείς να οδηγηθεί σε συγκεκριμένα συμπεράσματα, Αφενός στο γεγονός ότι, πλην ελαχίστων εξαιρέσεων, πλην δύο, ενός Εισηγητού και ενός Ειδικού Αγορητή, ελάχιστα ασχοληθήκαμε με την ουσία του νομοσχεδίου.

Ωστόσο, προσλαμβάνω τη θετική στάση της συντριπτικής πλειοψηφίας των κομμάτων, μιας και είναι μια πραγματικότητα ότι μέσα σε μία Ευρώπη, η οποία προσπαθεί να ολοκληρωθεί και να ακολουθήσει τον στόχο και τους σκοπούς της αρχικής της διακήρυξης, προκύπτουν πολλά συγκεκριμένα ζητήματα και πλέον η οργάνωση της Ευρωπαϊκής Εισαγγελίας, αλλά και του Σώματος των Εντεταλμένων Ευρωπαίων Εισαγγελέων, φαντάζει περισσότερο από αναγκαία, περισσότερο απαραίτητη από ποτέ.

Αφετέρου, διότι μπροστά σε κάποιες εξελίξεις, οι οποίες αφορούν το σύνολο των χωρών κρατών - μελών της Ευρωπαϊκής Ένωσης, φαντάζομαι όλοι να συμφωνούμε ό,τι η Ελλάδα δε μπορεί να μείνει πίσω, δε μπορεί να είναι ουραγός.

Εκτιμώ ότι αυτή είναι μια προσπάθεια που πρέπει όλοι να την αναγνωρίσουμε, να την κάνουμε από κοινού, μια προσπάθεια η οποία, προφανώς, δεν έχει αναφορά στο συγκεκριμένο χρόνο μιας κυβέρνησης, αλλά είναι μια προσπάθεια η οποία πρέπει να γίνεται συνολικά από την πλειοψηφία του πολιτικού συστήματος, χωρίς να υπάρχουν, ενδεχομένως, όλες αυτές οι διαφορετικές, κατά κάποιον τρόπο, απόψεις, επαναλαμβάνω, το Κ.Κ.Ε. έχει πάντα μια διαφορετική άποψη, τη σέβομαι και σταματάμε εκεί, οι οποίες μπορεί να εταιροπροσδιορίζουν ακόμα και την ουσία της συζήτησης.

Η ουσία της συζήτησης του συγκεκριμένου νομοσχεδίου, είναι η Ευρωπαϊκή Εισαγγελία και οι εντεταλμένοι ευρωπαίοι εισαγγελείς. Μπορεί να υπάρχουν κάποια άρθρα στο νομοσχέδιο, κάποιες διατάξεις με τις οποίες υπάρχει μια διαφωνία και βεβαίως, υπάρχουν και τα θέματα της επικαιρότητας, που κάθε φορά μας δίνουν την ευκαιρία και τη δυνατότητα να τα συζητήσουμε κεντρικά, μιας και ο χώρος του Ελληνικού Κοινοβουλίου είναι πάντα ο χώρος στον οποίο μπορεί να γίνονται αυτού του είδους συζητήσεις.

Το σημαντικότερο από αυτά που συζητήσαμε, κυρίες και κύριοι συνάδελφοι, είναι οι συνέπειες του lock down και το κατά πόσο, εν πάση περιπτώσει, υπήρξε ένα ερώτημα από αρκετούς συναδέλφους, λειτούργησε το κράτος δικαίου.

Κυρίες και κύριοι συνάδελφοι, ακόμα και την περίοδο του lock down, στην Ελλάδα, το κράτος δικαίου ήταν ζωντανό και υπήρχε. Δεν χάθηκε κανένα ουσιώδες δικαίωμα κανενός πολίτη.

Όσες φορές κι αν συμμετείχα σε διασκέψεις με ευρωπαίους υπουργούς δικαιοσύνης και με τον Επίτροπο Δικαιοσύνης, παρουσιάζοντας τα μέτρα τα οποία έλαβε η Ελληνική Κυβέρνηση για το χώρο της δικαιοσύνης, σας διαβεβαιώνω ότι υπήρξε ουσιαστικά η επίφαση ότι αυτά τα μέτρα ήταν αυτά που έπρεπε να ληφθούν εν μέσω της πανδημίας και οι περισσότερες ευρωπαϊκές χώρες λειτούργησαν με έναν αντίστοιχο τρόπο.

Αυτή είναι μια πραγματικότητα, την οποία δεν νομίζω ότι μπορεί κανείς να την αμφισβητήσει.

Αλλά και από την άλλη πλευρά, το γεγονός ότι η βασική λειτουργία της δικαιοσύνης υπήρξε ενεργή, νομίζω ότι είναι κάτι το οποίο το γνωρίζετε όλοι σας. Είπα και χθες και στην προηγούμενη συνεδρίαση της Επιτροπής, την προηγούμενη Παρασκευή, ότι, βεβαίως, όλοι έχουμε κουραστεί από αυτήν την παρατεταμένη περίοδο που πρέπει να αντιμετωπίσουμε με μέτρα την πανδημία.

Ποιος δεν το καταλαβαίνει αυτό, ποιος δεν το αντιλαμβάνεται, ποιος δεν το ζει;

Όλοι μας το ζούμε, ακόμη και εμείς εδώ, σε αυτήν την αίθουσα και το ξέρουμε πάρα πολύ καλά. Αλλά ποιος θα αναλάβει την ευθύνη να βάλει σε κίνδυνο τη ζωή και την υγεία των Ελλήνων πολιτών; Εδώ είναι το ερώτημα στο οποίο πρέπει να απαντήσουμε. Πάντα λειτουργούσαμε συντεταγμένα. Σας έχω πει, από το βήμα αυτό, ότι εγώ είμαι υπέρ της «ανοιχτής» δικαιοσύνης αλλά δεν μπορεί κανείς, επαναλαμβάνω, να βάλει σε μια ζυγαριά την αξία της ανθρώπινης ζωής με τη λειτουργία ή με μια διαδικασία που, εν πάση περιπτώσει, επιτρέπει το συνωστισμό σε συγκεκριμένους χώρους.

Είναι ένα ερώτημα, το οποίο πρέπει να το απαντήσουμε όλοι μαζί. Δεν ξέρετε ότι η δικαιοσύνη είναι ανεξάρτητη; Δεν ξέρετε ότι οι διοικήσεις των δικαστηρίων είναι αυτές οι οποίες κρίνουν κάθε φορά τον τρόπο με τον οποίον εφαρμόζονται τα μέτρα; Μην αγνοούμε βασικές αρχές της λειτουργίας της δικαιοσύνης. Όλοι επιμένουμε σε ένα βασικό κανόνα, στο πώς θα κρατήσουμε και θα διαφυλάξουμε την ανεξαρτησία της δικαιοσύνης με κάθε τρόπο.

Αυτή είναι μια πραγματικότητα, η οποία λειτουργεί στην συνταγματική δημοκρατική Ελλάδα από το 1974 και μετά. Νομίζω ότι αυτό όλοι προσπαθούμε να το διαφυλάξουμε και να το κρατήσουμε ζωντανό.

Δεν ξέρετε ότι σε αυτή την προσπάθεια, τον λόγο δεν τον έχει απλά και μόνο είτε η Κυβέρνηση είτε το Υπουργείο Δικαιοσύνης, αλλά και η ίδια η δικαιοσύνη, μέσα από τη δική της λειτουργία;

Νομίζω ότι αυτά είναι αυτονόητα θέματα, τα οποία είναι απαντημένα. Αν χρειάζεται να έρθουμε για να, εν πάση περιπτώσει, αντιπαρατεθούμε εδώ πολιτικά, για θέματα τα οποία, λίγο ή πολύ, ξέρουμε πως λειτουργούν και ξέρουμε ποια είναι τα συγκεκριμένα βήματα που γίνονται, νομίζω ότι το μόνο το οποίο κάνουμε τελικά είναι να αναλωνόμαστε σε μια πολιτική αντιπαράθεση, η οποία, στο τέλος της ημέρας, δεν έχει καμία απολύτως ουσία.

Κυρία Γιαννακοπούλου, με ρωτήσατε για το θέμα των αμβλώσεων. Όταν υπάρχει μία επίσημη ανακοίνωση για ένα θέμα από την Κυβέρνηση και από την παράταξη της Νέας Δημοκρατίας - για ένα θέμα το οποίο βεβαίως, αφορά στα ανθρώπινα δικαιώματα και έχει απαντηθεί εδώ και δεκαετίες - νομίζω δεν βοηθά κανέναν να συνεχίσουμε αυτή τη συζήτηση. Καταλαβαίνετε πολύ καλά τι εννοώ. Αυτό είναι ένα απαντημένο ζήτημα. Δεν υπάρχει καν στη δική μας συζήτηση και πρέπει να το ξεκαθαρίσουμε αυτό.

Όμως επειδή υπήρξαν διάφορες αναφορές συναδέλφων για πολλά και διαφορετικά ζητήματα δεν είναι εδώ ο κύριος Χήτας. Μίλησε για το άρθρο 35. Η Unicef δεν είναι ΜΚΟ το ξέρουμε πάρα πολύ καλά. Η Unicef είναι μια διακυβερνητική οργάνωση που χρηματοδοτείται από τις κυβερνήσεις όλων των χωρών και βεβαίως, σε καμία περίπτωση δεν μπορεί κανείς να τη θεωρήσει ΜΚΟ.

Μίλησε ο κύριος Λάππας νωρίτερα και επανέφερε το θέμα της κοινωφελούς εργασίας. Κυρίες και κύριοι συνάδελφοι, υπάρχει μια επιτροπή αυτή τη στιγμή από το Υπουργείο Δικαιοσύνης, από το Υπουργείο Εσωτερικών, από την ΚΕΔΕ προκειμένου να μορφοποιήσουμε κατά κάποιον τρόπο όλη τη διαδικασία της επαναφοράς της κοινωφελούς εργασίας στο δικαιικό μας σύστημα και στον τρόπο με τον οποίο αυτή αποτελεί αυτοτελή ποινή - γιατί περί αυτού πρόκειται - μιας και υπήρξαν πολλά ζητήματα, εφόσον την επομένη της εφαρμογής του νέου Ποινικού Κώδικα ξέρετε πολύ καλά ότι η κοινωφελής εργασία ως κύρια πηγή δημιουργούσε εντελώς διαφορετικά δεδομένα από αυτά που θα μπορούσε να καλύψει ελληνική πραγματικότητα.

Ποια ήταν η σκέψη; Ότι όλες αυτές οι υποθέσεις οι οποίες ενδεχομένως θα δικάζονταν με το νέο Ποινικό Κώδικα που ήταν από τον Ιούλιο του 2019 ήθελαν περίπου δύο χρόνια μέχρι να έρθει η σειρά τους να εκδικαστούν. Άρα, λοιπόν, το χρονοδιάγραμμα που είχαμε ήταν περίπου δύο χρόνια μετά ούτως ώστε να έχουμε μια ολοκληρωμένη πρόταση, η οποία όπως αντιλαμβάνεστε δεν μπορεί να προκύψει μόνο από αυτό, που εν πάση περιπτώσει, μπορεί να σκέπτεται το Υπουργείο Δικαιοσύνης. Από την μία μας εγκαλείτε ότι δεν κάνουμε διαβούλευση με τους φορείς και από την άλλη, όταν είναι αναγκαία και απαραίτητη αυτή η διαβούλευση με τους φορείς είναι λόγος προβληματισμού και πάλι κατά κάποιον τρόπο λόγος αναφοράς από την άλλη πλευρά. Προσπαθούμε με σοβαρό και υπεύθυνο τρόπο να απαντήσουμε στο συγκεκριμένο ζήτημα που αφορά πλέον στην εκτέλεση κύριας ποινής όταν μιλάμε για την κοινωφελή εργασία. Αυτό όπως αντιλαμβάνεστε όλοι μπαίνει σε εντελώς διαφορετικά πλαίσια. Βεβαίως, είμαστε υπέρ της κοινωφελούς εργασίας ως ποινή. Αυτή είναι η πραγματικότητα και το ξέρουμε όλοι, το έχω πει πολλές φορές και το επαναλαμβάνω, βρισκόμαστε σε μία διαδικασία ολοκλήρωσης εργασιών επιτροπής, η οποία θα καθορίσει τους όρους και τους κανόνες και πολύ περισσότερο θα περιγράψει τον πολύ μεγαλύτερο αριθμό θέσεων που χρειάζεται. Διότι μιλάμε για μια εντελώς διαφορετική πραγματικότητα.

Τώρα, σε ό,τι αφορά τα προσόντα των εισαγγελέων για τα οποία μιλήσατε. Εγώ είμαι από τους πρώτους που θέλω να ξεκαθαρίσω απέναντί σας ότι θα ήθελα όντως τα προσόντα να είναι σε πολύ υψηλό επίπεδο. Πρέπει, όμως, στην παρούσα φάση, να δημιουργήσουμε τη δυνατότητα μιας μεγάλης δεξαμενής επιλογών και θέλω να είμαι ξεκάθαρος. Ακούω βεβαίως την άποψη ότι ενδεχομένως σε έναν επόμενο χρόνο, θα πρέπει να ανεβάσουμε το επίπεδο των προσόντων και θεωρώ ότι είναι σωστό. Το αποδέχομαι. Θα δούμε με ποιο τρόπο αν μπορούμε στον παρόντα χρόνο, με το παρόν νομοσχέδιο, να το περιγράψουμε ή να κρατήσουμε αυτή τη δέσμευση για μια μελλοντική χρονική στιγμή.

Το θέμα το οποίο αναφέρατε για το δεύτερο πτυχίο, νομίζω εσείς κυρία Γιαννακοπούλου, εκτιμώ ότι θα μπορούσαμε να το περιγράψουμε να μπει στην κατηγορία της συνεκτίμησης. Θεωρώ, ότι είναι σωστό σαν πρόταση. Δεν έχουμε κανένα λόγο να μην το συμπεριλάβουμε και εσείς νομίζω το είχατε πει, κύριε Καλαματιανέ - αν δεν κάνω λάθος - το συγκεκριμένο. Δεν έχουμε κανένα λόγο να μην το συμπεριλάβουμε. Νομίζω ότι είναι πολύ σωστή η παρατήρησή σας. Εννοείται ότι πρόθεση του Υπουργείου είναι να νομοθετήσουμε βάζοντας πολύ ψηλά τον πήχη των προσόντων, αλλά πρέπει να εκτιμούμε και τα πραγματικά δεδομένα τα οποία υπάρχουν κάθε φορά. Μένουμε μόνο σε αυτό στον παρόντα χρόνο, προκειμένου σε έναν μελλοντικό χρόνο, να δούμε τι ενδεχομένως μπορούμε να εξειδικεύσουμε και τι μπορούμε ενδεχομένως να προσθέσουμε σε αυτές τις συγκεκριμένες διατάξεις.

Κλείνω με τις δύο παρατηρήσεις για το άρθρο 23 και με το άρθρο 30 αν δεν κάνω λάθος για το ΤΑΧΔΙΚ.

Για το άρθρο 23, είπαμε ότι ακούστηκαν πολλές και διαφορετικές γνώμες και σας έχω πει ότι λαμβάνω προσωπικά όλες αυτές τις γνώμες υπόψη μου.

Αύριο θα έρθουμε με συγκεκριμένες και νομοτεχνικές βελτιώσεις και ενδεχομένως κάποιες διαφορές - θα τα δούμε όλα αυτά - προκειμένου έγκαιρα και κατά την αρχή ουσιαστικά της συζήτησής μας στην Ολομέλεια να προσδιορίσουμε τη συνολική, ουσιαστικά, επιλογή και βεβαίως, από κει και πέρα όλη αυτή είναι μια ζωντανή διαδικασία μέσα από την οποία συζητάμε και βεβαίως, συνδιαλεγόμαστε και ενδεχομένως αντιπαρατιθέμεθα. Αυτή είναι η πραγματικότητα.

Για το άρθρο 32, θα εξειδικεύσουμε - σας το είπαμε από την πρώτη στιγμή - την περιγραφή που αφορά στα έσοδα. Αν και δεν μιλάμε για έσοδα. Πρέπει λίγο να το καταλάβουμε για το κομμάτι, ουσιαστικά, των συγκεκριμένων είτε ακινήτων του ΤΑΧΔΙΚ, τα οποία είναι στην αντιεγκληματική πολιτική. Δεν υπάρχουν έσοδα. Μακάρι να υπήρχαν έσοδα, αλλά ήμασταν στην ακριβώς ανάποδη πλευρά, όπου πρέπει κάθε φορά να συνεισφέρουμε με συγκεκριμένο τρόπο.

Θα υπάρξει νομοτεχνική βελτίωση και θα υπάρξει και περιγραφή στην αιτιολογική έκθεση ή στην έκθεση επιπτώσεων. Θα τα δούμε όλα αυτά, θα δούμε πώς μπορούμε να το περιγράψουμε ακριβώς, ούτως ώστε να μην υπάρχει ζήτημα.

Όμως, κυρίες και κύριοι συνάδελφοι, δεν μπορώ παρά να επαναλάβω αυτό που σας είπα και χθες. Υπάρχει μια κεντρική πολιτική επιλογή της Κυβέρνησης που αφορά στη μεταφορά της αντιεγκληματικής και σωφρονιστικής πολιτικής στο Υπουργείο Προστασίας του Πολίτη. Αυτό δεν μπορεί να είναι μισό, ούτε μπορεί κάθε φορά να δημιουργεί επιπλέον προβλήματα στην προσπάθεια του να γίνεται ολοκληρωμένα μια διαδικασία και να μην επιλύονται θέματα τα οποία καθημερινά προκύπτουν.

Όλα αυτά, επαναλαμβάνω, είναι στη λογική μιας συγκεκριμένης πολιτικής της Κυβέρνησης. Αντιλαμβάνομαι τη διαφωνία σας. Ο καθένας, επαναλαμβάνω, είναι δημοκρατικό δικαίωμα και των προσώπων και των κομμάτων να έχουν διαφορετική θέση. Επειδή όμως, τίποτα από όλα αυτά δεν μπορεί να αφήνεται στην τύχη και επειδή κάποια στιγμή, όταν μέσα στο σωφρονιστικό σύστημα ξέραμε ότι υπήρχαν προβλήματα, αλλά έπρεπε να επιλυθούν, αντιλαμβάνεστε ότι πολλές φορές οι επιλογές πρέπει να γίνονται με τέτοιο τρόπο και οι αποφάσεις πρέπει να λαμβάνονται με τέτοιο τρόπο, ούτως ώστε τα προβλήματα να λύνονται, να μην μεγαλώνουν και να μη δημιουργούν, ενδεχομένως, ακόμα μεγαλύτερες συνέπειες.

Όλοι μας κρινόμαστε. Όσο βρισκόμαστε στο προσκήνιο της πολιτικής και όσο ο καθένας από εμάς είτε ως εκλεγμένος από τον ελληνικό λαό και την ελληνική κοινωνία, είτε ως μέλος κάποιας παράταξης ή κάποιου κόμματος μπορεί να εκτίθεται και βεβαίως να κρίνεται, αντιλαμβάνεστε ότι αυτό είχε ως αποτέλεσμα τελικά οι ίδιοι οι Έλληνες πολίτες και η ίδια ελληνική κοινωνία να μας κρίνει για τις ίδιες μας τις επιλογές.

Σας ευχαριστώ πολύ. Αύριο θα έχουμε την ευκαιρία, διεξοδικά στην Ολομέλεια, να συζητήσουμε για οτιδήποτε νομίζω έχει παραμείνει σε εκκρεμότητα.

Σε ότι αφορά στην παρατήρηση του κυρίου Λάππα, για το Σπίτι του Παιδιού, θα σας πω, ότι ένας νόμος, ο οποίος στην πραγματικότητα δεν προέβλεπε τίποτα, ήρθε να εξειδικευτεί δύο χρόνια μετά με μια Υπουργική Απόφαση - που εν πάση περιπτώσει μόνο προβλήματα υπήρχαν και δεν είχε λυθεί απολύτως τίποτε - νομίζω ότι σας αφορά και εσάς, αγαπητοί συνάδελφοι της αξιωματικής αντιπολίτευσης, ναι νομίζω ότι πρέπει κάποια στιγμή να μοιραστεί ο καθένας από εμάς το χρόνο της ευθύνης που του αναλογεί.

Όλα αυτά όμως νομίζω, ότι θα έχουμε την ευκαιρία να τα απαντήσουμε, ο κύριος Υφυπουργός, ο κύριος Κώτσηρας, αύριο - μιας και με το συγκεκριμένο ζήτημα έχει ασχοληθεί ο ίδιος πάρα πολύ το τελευταίο χρονικό διάστημα - να δώσει και ποια ήταν η θέση της Ελλάδας απέναντι στους ευρωπαϊκούς θεσμούς για το συγκεκριμένο ζήτημα επί των ημερών της προηγούμενης κυβέρνησης, αλλά κυρίως, να αποδείξει ότι όλα αυτά τα βήματα τα οποία κάναμε συντεταγμένα, το τελευταίο χρονικό διάστημα, συνιστούν τη μοναδική πορεία που έπρεπε να ακολουθήσουμε, προκειμένου να λύσουμε το συγκεκριμένο ζήτημα.

Κανείς δεν διεκδικεί το μαγικό ραβδί για το δικό του χέρι. Ο καθένας από εμάς, για τον χρόνο που βρίσκεται όμως στη θέση ευθύνης, προφανώς θα κρίνεται γι’ αυτά που κάνει ή και για αυτά που δεν κάνει.

Σε ότι αφορά την πανδημία - και κλείνω με αυτή τη σκέψη - κυρίες και κύριοι συνάδελφοι. Μιας και ακούω ότι ο κόσμος είναι δυσαρεστημένος από τους χειρισμούς της Κυβέρνησης και ότι η Κυβέρνηση δεν τα έχει καταφέρει ή εν πάση περιπτώσει υπάρχει μια γενικευμένη αντίδραση.

Φαντάζομαι να αντιλαμβάνεστε ποια είναι η πραγματικότητα. Η Ελλάδα, ακόμη και σήμερα που μιλάμε, μέσα από την ψυχολογική πίεση και της τελευταίας περιόδου, είναι μία από τις ευρωπαϊκές χώρες που έχουν καταφέρει να αντιμετωπίσουν την πανδημία με τον πλέον επιτυχή τρόπο.

Αν δεν βλέπετε ποια είναι τα πραγματικά νούμερα και ποιοι είναι οι πραγματικοί αριθμοί και δεν μπορείτε αυτά να τα συγκρίνεται με το τι έχει συμβεί, όχι σε κάποιες χώρες που ενδεχομένως θα τις υποτιμούσαμε, αλλά σε κάποιες χώρες που ξέρουμε ότι είναι πάρα πολύ ψηλά στο ευρωπαϊκό επίπεδο, νομίζω ότι αδικείτε και τον εαυτό σας και τη ρητορική την οποία υποστηρίζετε.

Κάποια στιγμή, επαναλαμβάνω, τουλάχιστον σε θέματα τα οποία μας ξεπερνούν, θα έπρεπε το πολιτικό σύστημα και όλα τα κόμματα να στέκονται μία διαφορετική θέση και με μία διαφορετική αντίληψη. Είναι πολύ εύκολο να προστρέχει και να προσφεύγει κανείς στο λαϊκισμό, είναι πολύ εύκολο να μετέρχεται κανείς επιχειρημάτων, τα οποία ξέρουμε ότι λίγο ή πολύ δεν στέκουν στην κοινή λογική ούτε τα υιοθετούν οι Έλληνες πολίτες, είναι πολύ δύσκολο βεβαίως να δείξει τη γενναιότητα της παραδοχής και κάποιων χειρισμών, αλλά πολύ περισσότερο μιας πολιτικής, που στο τέλος της ημέρας είχε σαν στόχο να διαφυλάξει τη δημόσια υγεία, να προφυλάξει τις ανθρώπινες ζωές, να προφυλάξει την ίδια την ελληνική κοινωνία και τους Έλληνες πολίτες. Σας ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Και εμείς ευχαριστούμε, κύριε Υπουργέ. Κυρίες και κύριοι συνάδελφοι, απλά να σας πω ότι παρ’ όλο που μετά την τοποθέτηση του Υπουργού οι πρωτολογίες έχουν τελειώσει, επειδή ο κύριος Καστανίδης δήλωσε την πρόθεσή του να τοποθετηθεί και λόγω τεχνικού προβλήματος δεν καταγράφηκε αυτή η δήλωσή του, να τοποθετηθεί ο κύριος Καστανίδης.

Ο κ. Καστανίδης έχει τον λόγο για 5 λεπτά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρία Πρόεδρε, σας ευχαριστώ. Θα σχολιάσω αρχικά θέματα για τα οποία δεν είχα πρόθεση να μιλήσω, αλλά κρίνω ότι αυτή την ώρα, μετά και την τοποθέτηση του κ. Υπουργού, θα έπρεπε γι’ αυτά να ειπωθούν ορισμένα λόγια.

Με μία σχετική έκπληξη άκουσα τον Υπουργό κατά την αγόρευσή του να θέτει το ερώτημα προς τους συναδέλφους «καλά δεν ξέρετε πώς λειτουργεί η δικαιοσύνη στην Ελλάδα;». Απευθύνεται σε ένα Σώμα, μεταξύ των οποίων οι περισσότεροι αυτή την ώρα, από τους παριστάμενους και τις παριστάμενες είναι νομικοί. Θα έλεγα ότι χρειάζεται λίγο προσοχή και μία μεγαλύτερη δεοντολογία σε τέτοιου είδους ερωτήματα όταν διατυπώνονται, γιατί φανταστείτε κυρία Πρόεδρε, να απευθύνομαι σε ένα σώμα γιατρών, μεταξύ των οποίων και ο Υπουργός και να θέτω το ερώτημα, έστω και ρητορικά «μα καλά δεν ξέρετε υπό ποιες προϋποθέσεις γίνονται οι μικροβιολογικές εξετάσεις;». Λοιπόν, θέλει μία προσοχή.

Το δεύτερο, το οποίο θα ήθελα να σχολιάσω, αφορά αυτό το περίφημο θέμα των αντιδράσεων της ελληνικής κοινωνίας σε νομοθετικές πρωτοβουλίες ή πολιτικές αποφάσεις της Κυβέρνησης. Όλοι έχουμε την φροντίδα - το πιστεύω αυτό, τουλάχιστον για τα κοινοβουλευτικά κόμματα - να τηρηθούν οι υγειονομικοί περιορισμοί, προκειμένου να προστατευτεί η δημόσια υγεία, αλλά δεν καταλαβαίνω αυτήν την άποψη που διαχέει στην περιρρέουσα ατμόσφαιρα η Κυβέρνηση και που συνοψίζεται στη θέση ότι δεν μπορεί καθ’ οποιονδήποτε τρόπο να παρακινείται ή να κινείται η κοινωνία σε αντιδράσεις, διότι με αυτόν τον τρόπο θίγεται η συνολική μας προσπάθεια για την προστασία της δημόσιας υγείας.

Θα έλεγα, λοιπόν, απευθυνόμενος και στον Υπουργό και συνολικά στην Κυβέρνηση ότι θα πρέπει η Κυβέρνηση να αποφεύγει τον πειρασμό να σκέφτεται με αυτό τον τρόπο, διότι δεν μπορεί να λέει απευθυνόμενη στην κοινωνία «εσείς μεν υποχρεούστε να μην αντιδράτε, αλλά εγώ μπορώ στη διάρκεια της πανδημίας να νομοθετώ ό,τι θέλω». Και αν το επιχείρημα είναι ότι δεν μπορεί να ανασταλεί η λειτουργία του κοινοβουλευτισμού, κατά τον ίδιο τρόπο η απάντηση είναι ότι δεν μπορούν να ανασταλούν οι κοινωνικές αντιδράσεις, γιατί και αυτό είναι ζωή. Θα πρέπει, λοιπόν, η Κυβέρνηση με μια αυτοσυγκράτηση να νομοθετεί ιδιαίτερα για θέματα πολύ μεγάλα, για τα οποία χρειάζεται ομαλή πολιτικά και υγειονομικά περίοδος, που μπορεί σε αυτήν την περίοδο να συγκεντρώνονται στον δημόσιο διάλογο όλες οι απόψεις και να υπάρχουν όλες οι…

*(παρουσιάζονται προβλήματα σύνδεσης και δεν ακούγεται ο ομιλητής)*.

Θα φέρω και συγκεκριμένα παραδείγματα με κλασικότερο αυτό…

*(παρουσιάζονται προβλήματα σύνδεσης και δεν ακούγεται ο ομιλητής)*.

Κυρία Πρόεδρε, θα σας παρακαλέσω κάποια στιγμή να μεταφερθεί δι’ ημών και στον Πρόεδρο της Βουλής, η για μεγάλο χρονικό διάστημα λειτουργίας της Βουλής δι’ αντιπροσώπων των εκπροσώπων της, συνιστά βαρύτατη υποβάθμιση του κοινοβουλευτισμού και της κοινοβουλευτικής διαδικασίας και θα πρέπει ταχέως, πάντοτε με μέτρα, να επανέλθουμε σε μία πιο φυσιολογική ζωή και λειτουργία του Κοινοβουλίου, διότι επαναλαμβάνω, δεν μπορεί να συνεχίζεται η λειτουργία τόσο στις Κοινοβουλευτικές Επιτροπές όσο και στην Ολομέλεια, με αντιπροσώπους των εκπροσώπων της Ελληνικής Βουλής.

Κύριε Υπουργέ, αυτό που ήθελα να σας πω, για αυτό ζήτησα και τον λόγο, είναι όχι να επιφέρετε νομοτεχνικές βελτιώσεις στην Ολομέλεια στο άρθρο 23, αλλά καλό είναι να το αποσύρετε. Εγώ μπορώ να αντιληφθώ την σκέψη λειτουργών του Συμβουλίου της Επικρατείας, αλλά το να ρυθμίζετε μόνο τα θέματα των δικογράφων, που αφορούν στην άσκηση των ενδίκων βοηθημάτων και μέσων στο Συμβούλιο της Επικρατείας, το να ρυθμίζετε μόνο την έκταση των δικογράφων στους πρόσθετους λόγους και τις παρεμβάσεις ενώπιον του Συμβουλίου της Επικρατείας, είναι ένας όχι αποδεκτός δικαστικός και νομικός εκλεκτικισμός. Διότι, τέτοιου είδους ρυθμίσεις δεν μπορεί κανείς να καταγράψει στα άλλα δικαστήρια της χώρας και στους άλλους βαθμούς της δικαιοσύνης. Αναφέρομαι και στα πολιτικά και στα ποινικά, στα ποινικά βεβαίως, προέχει η προφορική διαδικασία, αλλά πάντως δεν καταγράφονται τέτοιου είδους εκλεκτικισμοί. Πολύ περισσότερο δε όταν ακολουθείται και με χρηματικά πρόστιμα.

Προτρέπω, λοιπόν, τον Υπουργό να αποσύρει τη σχετική διάταξη, πολύ περισσότερο που έχει και έναν προσβλητικό χαρακτήρα η ρύθμιση περί χρηματικών κυρώσεων, όταν μάλιστα, άλλοι φορείς της δικαιοσύνης δεν αντιμετωπίζουν τέτοιου είδους κυρώσεις όταν παραβιάζουν σχετικές νομικές δεσμεύσεις που τους αφορούν. Κυρία Πρόεδρε, θα ζητήσω να αποσυρθεί η σχετική διάταξη. Ενδεχομένως, δεν χρειάζονται και οι διατάξεις που αφορούν αποσπασματικές τροποποιήσεις του κώδικα των οργανισμών των δικαστηρίων, διότι ξέρω ότι υπάρχει κάποια επιτροπή, η οποία τελειώνει το έργο της, να γίνουν εκεί πέρα οι συνολικές ρυθμίσεις.

Τέλος, όταν κύριε Υπουργέ, δημιούργησα στο Υπουργείο Δικαιοσύνης τον θεσμό του Γενικού Γραμματέα Αντεγκληματικής Πολιτικής, μέχρι εκείνη τη στιγμή στο Υπουργείο Δικαιοσύνης υπήρχε ένας υποβαθμισμένος θεσμός. Ήταν ο Ειδικός Γραμματέας αρμόδιος για θέματα του σωφρονιστικού συστήματος. Ο λόγος για τον οποίον η τότε κυβέρνηση διαμόρφωσε τον θεσμό του Γενικού Γραμματέα Αντεγκληματικής Πολιτικής ήταν για να υπάρχουν επίσημοι θεσμοί και πρόσωπα που συνεισφέρουν πριν από την καταστολή ένα πλαίσιο ορθής αντεγκληματικής πολιτικής. Μεταφέρατε τη Γενική Γραμματεία Αντεγκληματικής Πολιτικής στο Υπουργείο Προστασίας του Πολίτη, δηλαδή ουσιαστικά τον καθιστάτε τον Γενικό Γραμματέα Αντεγκληματικής Πολιτικής ως ένα τμήμα … βραχίωνα …. Είναι μάλλον μάταιο να ζητήσω διαφοροποίηση μιας τέτοιας απόφασης, αλλά τουλάχιστον έχω την υποχρέωση να το επισημάνω. Ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Απλά θα ήθελα να σας πω, να καταστήσω γνωστό και προς όλους τους συναδέλφους, ότι όσον αφορά στον τρόπο λειτουργίας του Κοινοβουλίου οι αποφάσεις λαμβάνονται από την Διάσκεψη των Προέδρων στην οποία εκπροσωπούνται όλα τα κόμματα και αυτές οι αποφάσεις επικαιροποιούνται συνεχώς ανάλογα με τις συνθήκες της πανδημίας.

Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Δεν θα έκανα δευτερολογία εάν δεν παρακολουθούσα ότι ο κύριος Υπουργός και στις τρεις τοποθετήσεις του στις Επιτροπές δεν εξέφραζε το παράπονο, να πω κύριε Υπουργέ, ή δεν μας εγκαλούσατε για ποιο λόγο δεν έχουμε εντρυφήσει ακόμα περισσότερο στον κορμό του νομοσχεδίου, που έχει να κάνει με την ενσωμάτωση του Κανονισμού.

Κύριε Υπουργέ, εάν δεν θέλετε να αποπροσανατολίζεται ο διάλογος από την συζήτηση για την ενσωμάτωση των Κανονισμών ή των Οδηγιών, τότε δεν έχετε από το να κάνετε ένα πράγμα. Να φέρνετε αποκλειστικά και μόνο στα νομοσχέδια, τα οποία φέρνετε στη Βουλή των Ελλήνων την ενσωμάτωση μόνο των Κανονισμών και των Οδηγιών, χωρίς να βάζετε σε κάθε νομοσχέδιο σας το «και άλλες διατάξεις». Εάν, λοιπόν, σας ενδιαφέρει πραγματικά η καλή νομοθέτηση, κύριε Υπουργέ, φέρνετε απλά την ενσωμάτωση των Οδηγιών ή των Κανονισμών και τις «και λοιπές διατάξεις» - μέσα στις οποίες υπάρχουν εκτρώματα, όπως αυτά τα οποία έχετε φέρει και τώρα και σε άλλα νομοσχέδια - μπορείτε είτε να τις αφήσετε στην άκρη, είτε να φέρνετε ολοκληρωμένο σχέδιο και λύσεις για τα χρόνια προβλήματα της δικαιοσύνης και όχι αυτά τα οποία φέρνετε.

Όσο, λοιπόν, κύριε Υπουργέ, θα φέρνετε «και λοιπές διατάξεις» με τέτοιες αδόκιμες ρυθμίσεις, προσβλητικές για τους λειτουργούς της δικαιοσύνης και για την ίδια τη δικαιοσύνη, βεβαίως από σύσσωμη την αντιπολίτευση θα έχετε αντιδράσεις και στις συγκεκριμένες διατάξεις, αλλά και στον τρόπο νομοθέτησης, τον οποίο επιλέγετε να φέρνετε και ειδικά εσείς, ως Υπουργός Δικαιοσύνης, οφείλατε να είστε πιο προσεκτικός στην καλή νομοθέτηση, για την οποία είστε και ο νούμερο ένα αρμόδιος Υπουργός.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Στο σημείο αυτό, κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Δικαιοσύνης «Εφαρμογή διατάξεων του Κανονισμού (ΕΕ) 2017/1939 του Συμβουλίου της 12ης Οκτωβρίου 2017 σχετικά με την εφαρμογή ενισχυμένης συνεργασίας για τη σύσταση της ευρωπαϊκής εισαγγελίας, ρυθμίσεις για τη λειτουργία των δικαστηρίων και άλλες διατάξεις του Υπουργείου Δικαιοσύνης».

Όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα 1 έως 45 του σχεδίου νόμου γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο.

Ερωτάται η Επιτροπή αν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Συνεπώς, το σχέδιο νόμου του Υπουργείου Δικαιοσύνης «Εφαρμογή διατάξεων του Κανονισμού (ΕΕ) 2017/1939 του Συμβουλίου της 12ης Οκτωβρίου 2017 σχετικά με την εφαρμογή ενισχυμένης συνεργασίας για τη σύσταση της ευρωπαϊκής εισαγγελίας, ρυθμίσεις για τη λειτουργία των δικαστηρίων και άλλες διατάξεις του Υπουργείου Δικαιοσύνης» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κομνηνάκα Μαρία, Αδαμοπούλου Αγγελική και Μπακαδήμα Φωτεινή.

Τέλος και περί ώρα 11.20΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ**  **ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**